Пойтахтимизнинг Ҳамид Олимжон майдонидаги тўртта 18 қаватли уй остида жойлашган ерости коллектори ниҳоят коммунал хизматлар тимсолида эгасини топди. Кўп қаватли уйлар ёқалаб ўтган, узунлиги 140 метрли улкан туннелда ана шу осмонўпар уйларга бориб туташувчи ҳамма муҳандислик коммуникациялари, хусусан иссиқ ва совуқ сув таъминоти қувурлари, юқори вольтли кабеллар, телефон тармоқлари жойлашган. Уйларга иссиқ сув ва иссиқлик таъминотини етказиб берувчи «Тошиссиққуввати» ишлаб чиқариш бирлашмаси унитар корхонасининг насос станцияси ҳам шу ерга туташган. Муттасил назорат этиб турилиши жоиз бўлган ана шу объект 30 йилдан ортиқ вақт мобайнида лозим даражадаги техник хизмат кўрсатиш ва назоратдан четда қолиб келганлиги қизиқ. Негаки, у ҳеч бир коммунал хизмат балансида эмасди. Оқибат натижада қувурлар бир ҳолатга тушди, авариялар, сув ва иссиқлик етказиб беришда муаммолар урчиди, уйда яшайдиган одамлар хавфсизлигига таҳдид юзага келди. Ана шундай хўжасизлик шароитида ўмариб кетиш мумкин бўлган ҳамма нарса, шу жумладан 4 та насос электр двигатели, 2 та вентиляция ускунаси электр двигатели ва талайгина майда-чуйда нарсалар гум қилинди.\nТошкент шаҳар ҳокимининг 2015 йил 21 октябрдаги 908-сон қарори билан коллектордаги иссиқ ва совуқ сув таъминоти қувурлари фойдаланиш учун маҳсулот етказиб берувчиларга, ерости иншоотининг ўзи эса шаҳар ҳокимлиги ҳузуридаги муҳандислик коллекторлари бошқармасига берилди. «Баланд Бино Коммунал» ХУМШ ижрочи директори Нозим Каримов эътиборни ана шу муаммога тортиб, унинг ечим топишига сабабчи бўлди. Унинг фаол фуқаролик позицияси, куч-ғайрати, принципиаллиги, мураккаб масалаларни ҳал этишни ярим йўлда қолдириб кетмаслик лаёқати сингари ибратомуз фазилатлари шарофати билан шунга эришилди. Бу воқеа кўп қаватли уйда яшайдиганларнинг чидам ва матонати, манфаатлари устунлиги йиллар мобайнида ечимини кутиб ётган, барча аллақачон қўлини ювиб қўлтиғига урган муаммони ўрнидан қўзғатишга қодир эканлиги нуқтаи назаридан ибрат, ўрнак бўлиши мумкин.\nҲаммаси Ўзбекистон Истеъмолчилар ҳуқуқларини ҳимоя қилиш жамиятлари федерацияси қошидаги «Лойиҳалаш, экспертиза ва баҳолаш» шуъба корхонасида кўп йиллар мобайнида ишлаган қурувчи Нозим Каримов «Баланд Бино Коммунал» ширкатига техник ва ҳуқуқий масалалар бўйича маслаҳатчи бўлиб келганидан бошланди.\n– Одамлар иссиқ сув, иссиқлик таъминотида тез-тез узилишлар бўлишидан шикоят қилишарди, – дейди у. – Сабабларини аниқлаш, излашга тушдим. Уйларимиз остида нималар борлигини бир кўриб қўяй дедим. Коллекторга тушдим-у, ҳайратдан ёқа ушладим: ҳаммаёқда ахлат, каламушлар изғиб юрар эди... Иссиқ ва совуқ сув таъминоти қувурларидан сув сизиб ётарди, кўп қисми занглаган, илвираб қолган жойлари ҳам оз эмасди. Амал-тақал ямоқ-ясқоқ қилинган, сув сизмаслиги чорасини кўришган. Қувурнинг уйга кириб борадиган қисмида сув оқиб ётар, пойдеворни ювиб емираётган эди. Ташқарига чиқарилган иккита вентиляция туйнуги бетонлаб беркитиб ташланган, оқибатда намлик ортиб бориб қувурларни путурдан кеткиза бошлаган. Сал нарида юқори вольтли кабель ўтган бўлиб, сизиб чиқаётган сувлар авария таҳдидини «нақд» қилиб қўйган эди.\nАвария содир бўлди ҳам. 2012 йили сув сизиб ўтиши оқибатида юқори вольтли кабелда қисқа муддатли туташув рўй бериб ёнғин чиқди. Одамлар авария хизматига қўнғироқ қилиб фожеани бартараф этдилар. Бироқ бу йўсиндаги хўжасизлик шароитида бунақа ҳодиса такрорланиши шундоққина таҳдид соларди.\nУчта кўп қаватли уйлардаги иссиқ сув қатор йиллар мобайнида талабларга жавоб бермай келарди, – деб сўзида давом этди ижрочи директор. – Мавсумлар оралиғида унинг ҳарорати нормативдаги 50–75 даража ўрнига 35 даражани ташкил этарди. Бойлер қурилмалардан иккитаси ишламаётганлиги боис сув талаб даражасида исимасди.\nШу йилнинг май ойида коллекторда совуқ сув таъминоти қувури ёрилиб кетди. Октябрда ҳам шундай ҳол содир бўлди. Насосхона ўшанда ярим метр баландликда сувга тўлди. Авария хизматидан ёрдам чақириб тошқин сувни бартараф этдик. Аммо масалани тубдан ҳал этмаса бўлмас, қувурларни ямаш эмас, алмаштириш керак эди. Сув сизиб чиқаётган жойларни ўз ҳисобимиздан жорий таъмирлаб «ямаб» қўйдик. Аслида эса, бошқалар қилиши жоиз бўлган ишни бажардик, гарчи юридик жиҳатдан бу маҳсулот етказиб берувчилар жавобгарлигидаги зона бўлса ҳам, ХУМШ аъзоларининг маблағларини ишлатдик. Маҳсулот етказиб берувчилар арз-додимизга қулоқ солишларига эришишнинг иложи бўлмагач, шундай қилишга мажбур бўлдик-да! Бошқача қилиб айтганда, муаммоларни ўзимиз ҳал этишга ҳаракат қилдик.\nБаъзи қўни-қўшнилар коллектор Нозим учун ўз уйидан ҳам қадрлироқ бўлса керак деб ҳазил қилишади. Уй хўжалигининг техник ҳолатига мутасадди бўлгач, ерости коммуникациялари ишини бир дақиқа бўлса ҳам кўздан қочирмаслиги керак. Бу ташвишларнинг таҳдид ва таҳликалари ҳам борлиги-чи?! Бир сафар оз бўлмаса авариядан жабр кўрай деди. Хўжалигини айланиб юрганида орт томонда портлашга ўхшаш шовқин эшитилди: сув таъминотининг занглаб кетган қувури шарт ёрилган экан: сув фонтан бўлиб отила бошлади. Нозим чопиб аранг кўчага олиб чиқувчи вентиляция йўлига етиб олди ва ёрдам чақира бошлади. Иссиқ сув буғларидан бутун уст-боши жиққа ҳўл бўлганди. Ўшанда октябрь ойи эканлиги эътиборга олинса, унинг қай аҳволга тушганлигини кўз олдига келтириш мумкин. Уйга тааллуқли муаммоларни ҳал этиш йўлида ўзини аямаслиги охир-оқибат одамларнинг унга бўлган ҳурмат-эътиборини оширди.\nКоммунал соҳадагилар турфа йўллар билан ўзларини қувурлар жавобгарлигидан ҳоли этишга ҳаракат қилишарди. Топиб олган гаплари муҳандислик тармоқлари уларнинг балансида эмасмиш, бинобарин бу тармоқларнинг таъмироти ва истеъфодаси билан шуғуллана олмайдилар. Тўғри, катта авариялар содир бўлганда, улар келиб фавқулодда ҳодисани бартараф этишар эди. Аслида авариянинг олдини олиш кейинчалик унинг оқибатларини бартараф этишга нисбатан енгилроқдир. Муаммонинг кескинлиги ва аҳамиятини коммунал хизматлар, шаҳар маъмурлари олдига асосли тарзда қўйиш, айтилганларни текширув ва кўздан кечирув далолатномалари, фотоматериаллар билан далиллаш, иссиқлик ва сув таъминоти қувурлари яроқсиз ҳолга келиб қолганлиги сабабли кейинги йилларда рўй берган авариялар оқибатларини умумлаштириш керак эди.\nИжрочи директор ростмана ишга киришди. Яширишга не ҳожат, турли инстанцияларга мурожаат асносида кўпинча лоқайдлик ва бефарқликка дуч келинади, аммо директорни бу нарса йўлидан қайтара олмади. Муаммони асослашга икки йил вақти кетди. Нозим Каримов ёзишмаларнинг кетини узмади, коммунал хизматлар, бошқа тузилмалар билан мулоқотда бўлиб, ўз фикри, иддаоларига уларни ишонтира билди, гапларини далиллай олди. Натижада шаҳар маъмурлари муаммога эътиборни қаратдилар, коммунал соҳадагилардан тармоқларнинг техник ҳолати хусусида хулоса талаб қилдилар. «Сувсоз» давлат унитар корхонаси Ҳамид Олимжон майдонидаги уйларнинг сув таъминотини яхшилаш учун 300 м узунликда водопровод тармоғи ўтказиш зарур эканлигини тасдиқлади. Бу ишни йил охиригача амалга ошириш мажбуриятини ўз зиммасига олди. Ишни ҳоким қарори қабул қилинмасданоқ бошлаб юборишди ва бу билан масалага жиддий тарзда ёндашув намунасини кўрсатишди. «Тошиссиққуввати» ишлаб чиқариш бирлашмасининг унитар корхонаси ходимлари тўртта ХУМШ вакиллари билан биргаликда коллектордаги иссиқлик тармоқларини синчиклаб текшириб далолатнома туздилар. Қувурлар ва зулфин арматураларни алмаштирмаса бўлмайди деган хулосага келдилар. Ана шуларнинг ҳаммаси шаҳар маъмурияти қарор қабул қилишида асос бўлиб қолди.\nЯкка отнинг чанги чиқмас, чанги чиқса ҳам донғи чиқмас деган нақл биз сўз юритаётган ҳолатда жилла тўғри эмасдек туюлади. Бир одам чидам, сабр-матонат ва қатъият билан ишга киришса, узоқ йиллар мобайнида назардан четда қолган масалани ҳал этишга қодир экан. Н.Каримов унинг саъй-ҳаракатларини биринчилар қатори шаҳар ҳокимлиги ҳузуридаги муҳандислик коллекторлари бошқармасининг бошлиғи Н.Толибжонов, «Лашкарбеги» маҳалла фуқаролар йиғинининг собиқ раиси Э.Хўжаев ва бошқалар қўллаб-қувватлаганликлари ва яқиндан ёрдам берганликларини миннатдорчилик билан сўзлайди.\nБиз ана шу тиниб-тинчимас киши билан коллекторни бирга кўриб чиқдик. Ҳамма ёқда иш қизғин. Муҳандислик коллекторлари бошқармаси ходимлари чор атрофни тартибга келтириб, ахлатдан тозалашибди, оқлаб ёриткич чироқлар ўрнатишибди. «Сувсоз» корхонаси 300 м узунликдаги қувурни алмаштириб устини мойлабди. «Тошиссиққуввати» вакиллари иссиқлик тармоғини алмаштириш нуқтаи назаридан синчковлик билан кўздан кечириб чиқибдилар. Коллекторда кеча-кундуз ишлайдиган диспетчерлик хизматини ташкил этиш масаласи кўриб чиқилаётган экан. Шаҳар ва туман электр тармоқлари корхонаси яроқсиз симларни алмаштирибди, иҳоталаш ишларини ўтказибди. Алоқачилар телефон тармоқларини расамадга келтирибдилар. Ижрочи директор бу ерда содир этилаётган ўзгаришлардан хабардор – ҳаммасини беш қўлдек билар экан. Зотан, директор одамлар унга ишониб топширилган уйнинг ҳолати учун жавобгардир. Бинобарин, чин юракдан, астойдил ва жўшиб, ғайрат билан ишласа, бир киши ҳам кўп нарсаларни қилишга қодир!


“Барселона”дан кетаётган футболчилар » Ўзбекистон янгиликлари – Zamin.uz\n“Барселона”дан кетаётган футболчилар\nЁзги трансфер вақтида “Барселона”ни бир қатор футболчилар тарк этишмоқчи. Қуйида шу футболчилар борасида сўз юритамиз.\nАргентиналик ҳимоячи ёзда каталонияликлар сафини тарк этишни режалаштирмоқда. Маскеранонинг ёши ўтгани сари ҳимояда аввалгидек ишончли ўйнай олмаяпти. Қолаверса, каталонияликлар аввалгидек ҳимояда мустахкам эмас. Шу сабабли раҳбарият Маскерано билан хайрлашмоқчи. Унга Туркиянинг "Галатасарой" клубидан таклиф бор.\nМатьё яхши химоячидир. Аммо "Барса" даражасида эмаслиги кўриниб қолди. Охирги ўйинларда Жереми жуда ҳам кўп хатолар қилмоқда. Натижада у клубдан кетиши кутилмоқда. Ёзда Маскерано билан Матьё кетиши деярли ойдинлашиб қолди.\nТуркиялик ярим ҳимоячи яқинда каталонияликлар битим имзолаши борасида хабарлар пайдо бўлганди. Бироқ эндиликда унинг кетиши борасида хабарлар пайдо бўла бошлади. Туронга Хитойдан таклифлар тушмоқда. Чин юрти вакиллари унга улкан маош таклиф қилмоқда. Шу боисдан Турон кетиши мумкин.\nБу футболчига "Манчестер Юнайтед" жамоаси қизиқмоқда. Роберто каталонияликлар таркибида доимий ўйин амалиётига эга бўлмаяпти. Натижада Роберто хам ёзда клубини алмаштиришни режалаштирмоқда. Хозирча унинг трансфер суммаси ошкор қилинганича йўқ.\nЯнгиликлар » Спорт » “Барселона”дан кетаётган футболчилар\n12:52 «Барселона» 100 миллион еврога икки ҳимоячи ва бир марказий ярим ҳимоячи олмоқчи\n12:40 “Арсенал” Арда Туронга қизиқиб қолди


04.06.2018 00:06 1 10756\nУч нафар қалин дугонам бор. Ҳаммамиз ҳар ерданмиз. Битта коллежга бир вақтда ишга келиб дўстлашиб қолдик, вақт ўтиб муносабатларимиз мустаҳланиб борди. Ҳозир биздан иноқ дугоналарни тополмайсиз. Қувончу ташвишимиз, дарду ҳасратимиз бир. Бугун бизни кўпдан бери қийнаётган нарса ҳақида ёзишга қарор қилдим.\nХўжайинларимиз турли соҳада ишлашади. Орамиздан учтамизнинг эримиз давлат органида ишласа, биттамизники бизнес билан шуғулланади. Эри бизнесмен бўлган дугонамизга ҳамиша ҳавасимиз келади. Чунки унинг умр йўлдоши ҳамиша ёнида, кўпинча оилавий кечки сайрларга чиқишади, паркларга боришади, болалар ҳам ота-она меҳрига қониқиб ўсаяпти. Хўш, биз-чи?\nЮқорида эрларимиз қаерда ишлашини айтиб ўтдим. Эрталаб вақтли ишга кетишса, ярим кечага яқин ёки тун ярмидан оққанда ишдан қайтишади. Ишга кетишаётгандаям, ишдан қайтганларидаям кўпинча болалар ухлаётган бўлади. Уйғоқ бўлсалар ҳам «Отангни безовта қилманглар, чарчаб келган» деб ўргатганимиз туфайли оталарининг олдига боришавермайди. Эркакларимиз ҳам уйга келиб зўрға овқатларини ейишга ярайдилар, гоҳида овқатланмасдан ҳам ухлаб қоладилар.\nМен ўз оилам мисолида гапиришим мумкин эди, аммо қолган дугоналаримнинг оиласидаям худди шу муаммо бор. Бу савдо кўплаб оилаларнинг бошида бўлса ажаб эмас ва бунга тезда ечим топилиши керак. Акс ҳолда бунинг бадали оғир ва аччиқ бўлиши мумкин.\nКейинги пайтда мажбурий меҳнат ҳақида кўп гапирилмоқда, унинг қонунга зид экани тез-тез такрорланаяпти. Аммо мен юқорида тасвирлаган ҳолат ҳам мажбурий меҳнатнинг ўзгинаси-ку. Вазирликларда белгиланган иш вақти деган тушунча йўқолиб кетганига анча бўлган. Ишонмасангиз давлат органларида ишловчилардан сўраб кўринг. «Нима у?» деб жавоб қилишлари аниқ. Бироқ бу ҳолат бўйича улар ҳеч қаерга шикоят қилишолмайди. Биз ҳам эркакларимиз вақтида ишга бориб, вақтида уйга қайтсин, одамга ўхшаб кечки овқатни оила даврасида есин, фарзандлари билан ҳеч бўлмаса кечки пайтлари суҳбатлашсин, ўқишини, юриш-туришини сўраб-суриштирсин, уларнинг тарбиясини назорат қилсин деб ҳеч қаерга бош уриб боролмаймиз.\nДавлат органида ишлаши уларнинг айбими? Белгиланган саккиз соат ўрнига 10-12 соат ишлашса, ниманидир қойил қилишармикан? Бу турган-битгани қонунсизлик-ку? Балки шунинг учун кўплаб каллалилар давлат органларида ишлашдан кўра шахсий бизнесини йўлга қўйишни ёки чет элга кетишни устун қўйишар? Саволлар кўп, жавоб эса...\nҲар бир ташкилотда, ўша вазирликлару қўмиталарда ҳам касаба уюшмалари деган ташкилот бор. Лекин шу пайтгача уларнинг иш берувчига кириб нега ходимларни меъёридан ортиқ ишлатаяпсан, саккиз соатдан зиёдига унинг розилигини олишинг ва бунинг учун икки баробар ҳақ тўлашинг кераклигини биласанми деганини эшитмадим. Эшитмасам ҳам керак.\nоила фарзанд ота\nҲодиса 15/03, 12:00


АҚШ Суриядаги ҳарбий иштирокини анча узоқ муддат сақлаб қолади (видео)\nДональд Трамп АҚШнинг Суриядаги ҳарбий иштирокини узоқроқ вақт сақлаб қолишга розилик берди. АҚШ президенти буни Хавфсизлик кенгашининг мажлисида тасдиқлади ва Вашингтон Сурия олдида узоқ мудаттли мажбуриятлар олишни истамаслигини билдирди. Бу ҳақда Reuters хабар бермоқда.\nШу воқеа арафасида Трамп Суриядан Америка ҳарбийларини олиб чиқиб кетишни истаётгани ҳақида яна бир марта баён қилди, лекин бунинг бирор муддати ҳақида гапирмади. Президентнинг маслаҳатчилари бу қарорни танқид қилишди. Уларнинг фикирига кўра, “Ислом давлати” террорчилик гуруҳини йўқ қилиш учун кўп иш талаб қилинади. Маслаҳатчиларнинг фикрини АҚШ давлат департаментидагилар ҳам, Мудофаа вазирлигидагилар ҳам ёқлаяпти.\nАйни пайтда Россия, Туркия ва Эрон, рақибларнинг сайъ-ҳаракатига қарамай, Суриянинг ҳудудий бўлиб юборилишига йўл қўймайди. Бу ҳақда чоршанба куни Эрон президенти Ҳасан Роуҳоний уч томонлама саммит якунлари бўйича баён қилди.\nУнинг сўзларига қараганда, минтақа рақиблари Сурияни бўлиб юборишни режалаштирган эди. Лекин уларбунга эриша олмайди ва биз бунга йўл қўймаймиз, деб таъкдлади у. Эрон президенти рақиблар орасида америкаликлар ва исроилликларни ҳам тилга олиб ўтди. Унинг сўзларига кўра, улар минтақани террорчилар бошқаришини истаган эди. "Минтақамизнинг географик конфигурацияси ўзгармаслиги керак ", – хулоса қилди Роуҳоний.\nЯнварнинг охиридан бошлаб, Сурия шимолида курдларга қарши Туркиянинг “Зайтун новдаси” ҳарбий операцияси бўлаяпти. Операция давомида Манбиж назорат остига олиниши керак. Анқара Вашингтонни ўз ҳарбийларини бу шаҳардан олиб чиқиб кетишга чақирди, лекин АҚШ бундай қилишдан бош тортди.\nТуркия ҳукумати Курд ўзини ўзи ҳимоя қилиш отрядларини (курд милицияси) террорчиларнинг шериклари деб ҳисоблайди ва уларни эгаллаб турган жойларидан қисиб чиқаришга уринаяпти. Курд милицияси АҚШ бошчилигидаги коалиция таркибида “Ислом давлати” жиҳодчиларига қарши курашаяпти.\nАҚШ бошчилигидаги халқаро коалиция 2014 йилдан бери Суриядаги радикал исломчиларга қарши курашиб келаяпти. Америка ҳарбий контингенти 2 минг кишига яқин. Коалиция Сурия демократик мухолифати кучларини қўллаб қувватлаяпти. Россиянинг Суриядаги ҳарбий ҳаракатлари 2015 йил 30 сентябрда бошланди. Коалиция Ғарб мамлакатлари инсон ҳуқуқлари оммавий бузилишида айблаётган Сурия президенти Башар Асадни қўллаб қувватлаётганликда Москвани бир неча бор айблади.


ИнтерФУТБОЛ :: Болалар футболи тезкор ислоҳотларга муҳтож...ми?!\nБолалар футболи тезкор ислоҳотларга муҳтож...ми?!\nПортугалиялик мураббий Жозе Моуриньо қайси клубни бошқаришидан қатъий назар натижа учун ҳар ишни қилишга тайёрлигини барча билади.\nАлбатта, унинг услуби ҳар доим футбол қонунлари доирасида. Тажрибали мутахассис жаҳон футболига “автобус” усулини олиб кирди. Унинг мазкур тизимига ҳали ҳам ечим топилмаган.\nАйтингчи, сиз ўз фарзандингизни қачон футболга берганингизни эслай оласизми?! Ўшанда уни катта футболчи бўлиб, элимиз суйиб ардоқлайдиган даражага етиб боришини хоҳлагансиз-а!!!\nБолалар футболи ҳақида гап кетар экан, аввало ёш болакайнинг йиллар давомида кенг кўламдаги машғулотлар ўтагани, тер тўккани, мураббийнинг “дакки”ларини эшитишини кўз олдингизга келиши, шубҳасиз.\nДарҳақиқат, болалар футболи – профессионал футболнинг негизи. Ҳар бир давлат футболининг асосий пойдевори. Уйни пойдеворсиз, катта футболни ҳам болалар футболисиз тасаввур қилиб бўлмайди. Чунки мана-ман деган жаҳон футбол юлдузлари ҳам ўз вақтида болалар футболида тўп суришгани ҳеч кимга сир эмас.\nЮқорида Англиянинг “Манчестер Юнайтед” жамоаси устози Жозе Моуриньонинг бугунги фаолияти ҳақида гапирдик. Унинг жамоаси аксарият ўйинларда “автобус” билан ўйнайди. 90 дақиқа ҳимояланиб, бир марта ҳам ҳужумга ўтмасдан натижани қўлга киритганини кўп кўрганмиз.\nБу эса асло ноқонуний эмас. Ҳалқимизда “гуруч курмаксиз бўлмайди”, деган нақл бор. Юртимизда шундай мураббийлар борки, сохта йўллар билан юксак натижаларга эришишга ҳаракат қилади.\nҚалтис йўл танлаш орқали жиддий жазога дучор бўлади. Ўтган ой охирларида қадимий Бухоро шаҳрида ўсмирлар ўртасида ўтган мамлакат биринчилигида қайд этилган ҳолат кўпчиликни ажаблантирди...\nАслида ўзим анчадан бери мамлакатимиз миқёсида ўсмирлар ўртасида кечадиган футбол учрашувларини кузатиб келяпман. Шу кунга қадар Тошкент, Урганч, Фарғона, Наманган шаҳарларида ўтган республика биринчиликларининг бевосита воқеа жойидан томоша қилганимга минг бор пушаймон бўлдим.\nНега десангиз, мусобақа бош ҳакамининг ўз ишига панжа орасидан қараши, шахсий манфаатини миллат футболи келажагидан ҳам устун қўйиши, келажагимиз ворисларининг меҳнатини оёқ-ости қилиши, ташкилотчилик борасида нўноқлиги, нохолис ҳакамлик ва шунга ўхшаш муаммоларни мисол қилиб кўрсатиш мумкин.\nБунга асослар етарли, албатта. Масалан, шу йилнинг май ойида Тошкент шаҳрида 2002 йилда туғилган ўсмирлар ўртасида ўтган Ўзбекистон чемпионатида Тошкент ва Сирдарё вилоятлари жамоалари ўзаро рўбарў келишганди.\nМазкур баҳсни бошқарган тошкентлик бош ҳакам Султонмурод Абдураҳмонов учрашув давомида 23 бор ўта қўпол хатоликка йўл қўйиб, очиқдан-очиқ сирдарёлик ёш футболчиларнинг “қулоғидан” тортиб, чорак финал йўлланмасига олиб чиққанди. Ушбу баҳс якунига етгач, пойтахт вилояти жамоаси аъзоларининг йиғлаганини кўргандим.\nТабиийки, ўша ўйин реферининг ҳатти-ҳаракатлари Тошкент вилояти футбол федерацияси мутасаддиларини қониқтирмади. Учрашув юзасидан ЎФФга ёзилган раддиянома ўз тасдиғини топган ва мусобақа бош ҳаками ёрдамчиси Олег Рубаковга\n“чиқиш эшиклари” кўрсатилган, ҳакам С.Абдураҳмонов эса жорий мавсум охиригача четлатилганди. Мусобақа бош ҳаками Андрей Клепиков “сувдан қуруқ чиққанди.” 18-24 сентябрь кунлари Наманган шаҳрида 2003 йилда туғилган ўсмирлар ўртасида “Ёшлик” соврини учун республика биринчилиги бўлиб ўтди.\nМусобақа бош ҳаками Андрей Клепиков кўпчиликни ажаблантирадиган ҳолда мусобақанинг қуръа ташлаш маросимини уюштирди. Унинг тутган йўлидан беиҳтиёр ёқа ушлайсан. Мусобақа низомига кўра, иштирокчилар тўртта гуруҳга ажратилиши лозим эди. Бош ҳакам шунай йўлни тутди ҳам. У гуллар шаҳрига ташриф буюрган 9 жамоани тўрт гуруҳга ажратди.\nЭнг ажабланарлиси, учта гуруҳда иккитадан жамоа ўрин эгаллаган бўлса, яна бир гуруҳда эса учта жамоа жой олди, Эътибор беринг, Наманган-Жиззах, Андижон-Фарғона, Тошкент шаҳри-Хоразм, Бухоро, Тошкент, Навоий вилоятлари ўзаро тақсимланишди. А.Клепиковнинг таъкидлашича, жуфтликдаги рақиблар автоматик равишда чорак финал йўлланмасини қўлга киритиб бўлишганди.\nФақатгина улардан қайси жамоа гуруҳда биринчи поғона эгаси ким эканлигини аниқлашлари талаб этиларди. Бухоро, Тошкент, Навоий вилоятлари жамоалари эса ўзаро рўбарў келиб, 1-2-ўрин соҳибларини аниқлаб беришди. Тошкент вилояти бир очко жамғарган ҳолда мусобақа билан хайрлашди.\nЮқорида қайд этилган уч жуфтликда имкониятни бой берган мағлублар эса совринли ўринлар учун курашиш имконини сақлаб қолишди. Бу энди қанчалик адолатга яқин?! Нега спорт томойилларига амал қилинмайди?! Тошкент ва Навоий вилоятлари жамоалари ўртасида ўтган баҳсни аттестациядан ўтмаган Аъзам Ражаббоев бошқарди.\nУнга қанотда Равил Галеев (аттестациядан ўтмаган) кўмак берди. Бундан кўриниб турибдики, мусобақа бош ҳаками Клепиков Андрей (олий лига назоратчиси) ноҳақ равишда аттестациядан ўтмаган ҳакамларни учрашувга тайинлаган.\nВахоланки, беллашув олдидан уюштирилган мандат комиссиясида мусобақа бош ҳаками А.Клепиков - "ЎФФ раҳбариятининг топшириғига биноан барча учрашувларни фақат аттестациядан ўтган ҳакамлар бошқаради", деб таъкидлаганди. Бироқ у ЎФФ раҳбариятининг топшириғини бажармади.\nТошкент вилояти ва Навоий вилояти жамоалари ўртасида кечган ўйиннинг 69-дақиқасида навоийликлар дарвозабони ўз жарима майдончаси ичида Тошкент вилояти жамоаси футболчисига нисбатан ўйин қоидасини бузди. Бош ҳакам А.Ражаббоев Навоий вилояти дарвозаси томон пенальти белгиламади.\nВазиятни кўрмаганликка олди. Энг қизиғи, юзага келган ушбу қўполлик ёрдамчи ҳакам Р.Галеев қанотига яқин жойда содир бўлди. Эътибор беринг, учрашув бош ҳаками А.Ражаббоев ҳам қанот ҳаками Р.Галеев ҳам аттестациядан ўтишмаганди. Шундан ҳам уларнинг ҳакамлик савияси нақадар паст эканлигини билса бўлади.\nТабиийки, баҳс давомидаги нохолис ҳакамлик пойтахт вилояти жамоаси вакилларини қониқтирмади. Учрашув якунига етгач, ҳакамлар хонасига кирганимда у ерда мусобақа бош ҳаками А.Клепиков йўқ эди. Сўнгра учрашув қайдномасига ҳакамларга нисбатан эътирозимни ёзмоқчи бўлганимда олий лига назоратчиси Нехочин Игорь ҳакамлар А.Ражаббоев ва Р.Галеевларнинг айби йўқлигини айтди ва Тошкент вилояти шаънига номақбул сўзларни гапирди.\nАслида, мусобақа низомига кўра, ҳакамлар хонасига учрашувга тегишли шахслардан бошқа бегоналар кирмаслиги ҳақида зикр этилганди. Балки И.Нeхочинни мусобақа бош ҳаками А.Клепиков ҳакамлар хонасига юборгандир?! Гувоҳи бўлганингиздек, И.Нехочин ҳам А.Клепиков ҳам мусобақа низоми бандларини ўта қўпол равишда бузишди. Умуман олганда, А.Ражаббоев ва Р.Галеевда айб йўқ. Улар “буйруқни бажарувчи шахслар” ҳисобланади.\nМусобақанинг чорак финалида эса А.Клепиков Андижон вилояти жамоасини “чалиб” йиқитганди. Эҳтиросини жиловлай олмаган андижонликлар мураббийи мусобақа бош ҳаками билан эркакчасига гаплашмоқчи бўлиб, уни қувлаганди. Яхшиямки, ички ишлар ходимлари вазиятга аралашиб А.Клепиковни “қутқариб” қолишган эди.\nОчиғи, Намангандаги воқеалар юзасидан ЎФФ раҳбариятига ёзма ҳисобот ва учрашувлар видеотасмаси тақдим этилганди. Бироқ Ўзбекистон футбол федерацияси мутасаддилари томонидан ҳеч қандай қарор қабул қилинмаганди. Куни кеча эса ЎФФ президенти Умид Аҳмаджонов қабул қилган фармойиши болалар футболи соҳасида фаолият юритаётган мутахассисларни сергак торттиргани, шубҳасиз.\nУнда баён қилинишича, Бухоро шаҳрида бўлиб ўтган Ўзбекистон чемпионатига Сирдарё вилояти терма жамоасини олиб борган икки нафар мураббийлар – Аҳрор Мирзахалилов ҳамда Жаҳонгир Муродқосимовлар умрбод ишидан ҳайдалиб, мураббийлик лицензиялари олиб қўйилган.\nЯъни, иккала мураббий Тошкент вилояти жамоаси билан кечган баҳсда уч нафар ёши катта футболчиларни майдонга туширишган. Натижада, Сирдарё жамоаси финалга йўл олган. Хўш, шундай юқори даражадаги турнирда ёши кичрайтирилган футболчиларни ўйнатиш, рақибларни “синдириш” билан тенг эмасми?\nЭнг қизиғи, Сирдарё вилояти терма жамоаси бош мураббийи Жаҳонгир Муродқосимов Тошкент вилояти термаси мураббийига сўкингани ва “қаерга хоҳласанг бор, буни исботлай олмайсан” қабилидаги куракка сиғмайдиган сўзлар билан ҳақоратлаган... Ҳўп, Ж.Муродқосимов ва А.Мирзахалиловга тегишли чоралар кўрилди. Бу билан нима ўзгаради?\nБундай нохолисликка мусобақа бош ҳаками Андрей Клепиков асосий айбдор эмасми? Нега у назорат қилмаган? Майдонда тўп сураётган қора кўз фарзандларимизнинг меҳнатини паймол қилишга, футболдан кўнглини совутишга Клепиковнинг умуман ҳаққи йўқ.\nБолалар футболида ўзини “қирол” ҳисоблайдиган А.Клепиковни ўзбек футболининг келажаги қизиқтирармикан?! Ёки унга таниш-билишчилик, шахсий манфаат керакми? Яқин вақт орасида болалар футболида ислоҳатлар амалга оширилмаса янги номларни кашф эта олмаймиз. Бундан эса миллий терма жамоамиз ютқазади.\nСўнгги сўз ўнида шуни айтиш мумкинки, болалар футболида ишловчи аксарият мутахассислар болалар ва ўсмирлар ўртасида ўтадиган республика биринчиликлари бош ҳақами А.Клепиковнинг ишидан норози.\nАгарда у истеъфога чиқарилмаса, юқоридаги кўнгилсиз холатлар янаам давом этаверади. Ўз олдимизга миллий футболимиз савиясини кўтарадиган бўлсак, биринчи галда болалар футболида зудлик билан ислоҳотлар амалга оширишимиз зарур.\nМ.Норматов, Тошкент вилояти


«Эвертон» бош мураббийи Карло Анчелотти «Ювентус»даги фаолияти давомида Зидан унинг қарашларини қай тариқа ўзгартирганини айтди.\n«Зидан келганидан кейин мен тактик схемалар ҳақидаги қарашларимни ўзгартирдим. Зидан — ўйин системасини ўзгартириш имконини берган илк футболчи.\n«Ювентус»даги биринчи мавсумда мен 3-4-1-2 схемасида ўйнардим. Дель Пьеро ва Индзаги олдинда, Зидан эса уларнинг ортида. Иккинчи мавсумда эса мен 4 ҳимоячи билан ўйнаб, олдинда икки ҳужумчиси ва бир "ўнинчи рақамли" Зиданни сақлаб қолдим.\nЗидан менинг футболга бўлган қарашларимни ўзгартирди. «Ювентус»га келгунимга қадар мен эътиборни 4-4-2 схемасига қаратган эдим. Аммо кейинчалик Зидан учун муносиб жой топиш учун схемани ўзгартирдим. У ўзини майдонда эркин ҳис қилишини истадим.\n«Юве»даги фаолиятим яхши тажриба бўлди. Клуб қандай қилиб мураббийга ишлаш кераклигини яхши биларди, «Ювентус» мени қўллаб-қувватлади. Мени иккинчи мавсумнинг охирида истеъфога чиқаришгани эса муҳим эмас», — деди Анчелотти "Sky Sports"га берган интервьюсида.\nКиритилган сана: 22.05.2020 22:52.\nЎқилди: 4239 марта.


Ўзбекистондаги мобиль алоқа абонентлари 25 миллионга яқинлашди\nБу ҳақида Давлат статистика қўмитасининг матбуот хизмати маълум қилди.\nУнга кўра, 2020 йил 1 октябрь ҳолатида Ўзбекистонда мобиль алоқа тизимига уланган абонентлар сони 24 миллион 824,3 мингтани ташкил этиб, 2019 йилнинг мос даврига нисбатан 6,9 фоизга ёки 1 миллион 598,1 мингтага ўсган.\nМобиль алоқа тизимига уланган энг кўп абонентларга эга бўлган ҳудудлар сафида Тошкент шаҳри пешқадам бўлиб, 4,8 миллион абонентга эга. Фарғона вилояти – 2,8 млн, Самарқанд вилояти – 2,3 млн, Андижон вилояти – 2,1 млн. Абонент билан кейинги ўринларни эгаллаб турибди.\nШунингдек, ўтган йили мобиль алоқа тизимига уланган аҳоли сони 23 миллион 363,0 мингта бўлса, эндиликда ўтган йилнинг мос даврига нисбатан 3,8 % га ёки 852,2 мингтага кўпайган.


12-18 ойдан кейин вакцина тайёр бўлишини кутиш бемаъни оптимистик прогноздир - мутахассис\n08:29 / 15.04.2020\nҲозирги касалликнинг авж олиши - XXI асрнинг 20 йилидаги учинчи коронавирус эпидемияси. Биринчи иккитаси - SARS ва MERS - мос равишда 2003 ва 2015 йилда кузатилди. Бироқ, ушбу турдаги вирусга қарши вакцина ҳали ишлаб чиқилмади.\nАҚШнинг юқумли касалликлар бўйича бош мутахассиси Энтони Фауcи маълум қилишича, Штатларда вакцина 12-18 ойдан кейин пайдо бўлиши мумкин. Бироқ, бир қатор мутахассисларнинг тахминича, бундай шошилиш жуда хавфлидир. «Доктор Фауcи 12-18 ой ҳақида гапирганда, бу бемаъни оптимистик прогноз деб ўйлайман, - деди 1990-йилларнинг охирида ротавирусдан вакцина ишлаб чиққан Пол Оффит. - Менимча, унинг ўзи ҳам буни тушунмоқда».\nЎзбекистонда коронавирусдан зарарланиш ҳолатлари сони 3500га яқинлашмоқда\nТошкентда яна 4та янги зарарланиш ҳолати аниқланди. Жами ҳолатлар сони 3468тага етди


Анталияда ўзбекистонлик ўйинчоқ пистолет билан банкка ҳужум қилиб, икки нафар ходимни гаровга олди - UzNews.uz\nАнталияда ўзбекистонлик ўйинчоқ пистолет билан банкка ҳужум қилиб, икки нафар ходимни гаровга олди\nҲозирги вақтда Ўзбекистон фуқаросига нисбатан суд жараёни бошланган.\nЯқинда Туркиянинг Haberler нашри 17 декабрь куни Анталияда Ўзбекистон фуқароси ўйинчоқ пистолет билан қуролланиб, банкка ҳужум қилгани ва икки нафар ходимни гаровга олгани ҳақида хабар берган эди.\nЎзбекистоннинг Туркиядаги элчихонаси мазкур хабарни тасдиқлаб, фуқаро кейинчалик ҳуқуқни муҳофаза қилиш органлари ходимларига таслим бўлгани ҳақида хабар берди, деб ёзмоқда Ўзбекистон ТИВнинг матбуот хизмати.\nҲозирда Ж.О.га нисбатан жиноят иши қўзғатилган, 18 декабрь куни Анталия жиноят ишлари бўйича судида суд жараёни бошланди. Адвокатларнинг айбланувчи билан учрашишига рухсат берилди, бироқ у консуллик ёрдамини олишдан воз кечган.\n“Элчихона консуллик бўлими вазиятни назоратга олган ва Туркиянинг тегишли органлари билан доимий мулоқотда бўлиб турибди“, - дея қайд этилмоқда хабарда.


Йўқолган қўйлар, чемпионга босим, янги тайинловлар,...\n18.02.2018 23:29 0 3596\nЯкунига етаётган ҳафтада (12-18 февраль) Ўзбекистон ва жаҳон миқёсида ўзига хос ва муҳим янгиликлар, ўзгаришлар рўй берди. Қуйида уларни бирма-бир ёдга олиб ўтамиз.\n12 февраль, душанба\nЖойларда суд бўйича ўзгаришлар аҳамиятини англаб етмаётган, ҳануз эскича қолипда ишлаётган адолат посбонларидан одамлар норози бўлмоқда, азият чекмоқда. Ана шундай одамлардан бир гуруҳи таҳририятимизга бош уриб келишди.\nҲафтанинг энг шов-шувли можаросига айланган Олтиариқда йўқолган қўйлар масаласи ниҳоят ижобий якун топди. Қўйбоқарларнинг бири Ҳасанбой Юнусовнинг ўзи қўйлари қайтарилганини билдирди.\nУшбу ҳафтада банклар томонидан автомобиллар учун «Автокредит» тарифлари\n13 февраль, сешанба\nАндижон вилояти Булоқбоши туманидаги Учтепа 5-сонли қудуғининг 1250 метр чуқурлигидан бўр (мел) қатламининг XX горизонтидан катта миқдорда нефть кони очилди.\nЎзбекистон Республикаси Давлат божхона қўмитаси раиси Муиджон Тоҳирий ишдан олиниб, унинг ўрнига Бош прокурорнинг биринчи ўринбосари, генерал-майор Муроджон Бердиалиевич Азимов янги раис этиб тайинланди.\n2018 йилги давлат дастурига асосан, Ўзбекистонда паспорт тизими ва прописка масалалари бўйича Адлия вазирлиги томонидан муҳим қарорлар лойиҳалари тайёрланди.\nБаҳодир Низомович Қурбонов Тошкент ҳарбий округи қўшинлари қўмондони лавозимига тайинлангани сабабли Тошкент шаҳар ИИББ бошлиғи лавозимига Фавқулодда вазиятлар вазири Рустам Жўраев тайинланди.\nҚишлоқ ва сув хўжалиги вазирлиги иккига бўлинди\nСув хўжалиги вазири тайинланди\nЎзбекистон Республикаси Президенти Шавкат Мирзиёев мамлакатимизда амалий ташриф билан бўлиб турган Корея Республикаси Бош вазири ўринбосари, стратегия ва молия вазири, икки томонлама Ҳукуматлараро комиссия ҳамраиси Ким Донг Ённи қабул қилди.\n«Насаф» гуруҳ босқичини йирик мағлубият (0:3) билан бошлади. Рўзиқул Бердиев жамоаси навбатдаги ўйинни 20 февраль куни Қаршида БААнинг «Ал-Васл» клубига қарши ўтказади.\nЎзбекистон Республикаси Президенти Шавкат Мирзиёев «Солиқ қонунчилигини тубдан такомиллаштириш бўйича ташкилий чора-тадбирлар тўғрисида»ги фармойишни имзолади.\n14 февраль, чоршанба\nБобур тариқатда маълум мақомга эришган, қалб кўзи хосиятли, руҳида илоҳий ишқ ва файз, илҳом жўш урган жазбали зот бўлган. У фарзандининг дардини Аллоҳга ёвуқлашиш ила ўз танига олгану қайтариб чиқариб ташлашга қурби етмаган. Яъни руҳий мақоми ожизлик қилган.\nЎзбекистон Республикаси Бош вазири Абдулла Арипов раислигида Хотин-қизлар қўмитаси фаолиятига бағишланган видеоселектор йиғилиши бўлиб ўтди.\nЯнги ташкил этилган вазирликка Ўзбекистон Давлат жисмоний тарбия институтининг собиқ ректори, ЎФА собиқ вице-президенти Шоакрам Исроилов раҳбар этиб тайинланган.\nДания қироличаси Маргрете II нинг турмуш ўртоғи 83 ёшли шаҳзода Хенрик вафот этди.\nШу муносабат билан Шавкат Мирзиёев Дания қироличасига таъзия билдирди\nАкадемик В.Воҳидов номидаги Республика ихтисослаштирилган илмий-амалий хирургия марказида паркентлик 26 ёшли бемор Убайдулла Дадахўжаевга акаси Ҳаёт Дадахўжаев донорлигида жигар бўлаги трансплантацияси бажарилди.\nЎзбекистон фуқароси Нуриддин Қирғизов қаҳрамонлик кўрсатиб, Россия фуқаросини ёнғиндан сақлаб қолгани учун медалга тавсия этилди.\nМактабгача таълим тизимини ислоҳ қилиш ва ривожлантириш юзасидан видеоселектор йиғилиши\nАҚШнинг Мэриленд штатида жойлашган миллий хавфсизлик агентлиги штаб-квартирасида отишма содир бўлди.\nТошкент шаҳрида жамоат тартибини сақлаш, ҳуқуқбузарликлар профилактикаси ва жиноятчиликка қарши курашиш\n15 февраль, пайшанба\nШу муносабат билан Шавкат Мирзиёев АҚШ Президентига таъзия билдирди\nТошкент шаҳар Юнусобод туманидаги гавжум кўчалардан бирида 72-рақамли йўловчи автобус инкассация юк автомобили билан тўқнашиб кетди.\nТошкент шаҳар Шайхонтоҳур туманида жойлашган шахсий хонадонда ёнғин содир бўлди.\n«Ҳилол» нашриёт-матбааси ва «Islom.uz» портали ушбу нашриётда бир неча йиллар давомида муҳаррир бўлиб ишлаган, шайх ҳазратларининг «Тафсири Ҳилол», «Кифоя» каби кўп асарларини илк бор таҳрир қилган Шаҳобиддин ҳожи Одиловнинг етти нафар оила аъзоси фалокат туфайли ҳалок бўлди.\nЎзбекистон Республикаси Президенти Шавкат Мирзиёев ва Иордания Қироли Абдулла II ибн Ҳусайн Ўзбекистон Республикаси ва Иордания Ҳошимийлар Қироллиги ўртасида дипломатик муносабатлар ўрнатилганининг 25 йиллиги муносабати билан бир-бирларини қутладилар.\nЎзбекистон терма жамоаси жадвалда кескин кўтарилди — ўтган ойга нисбатан 5 поғона юқорилаб, 72-ўриндан жой олди.\nҲуқуқий ҳужжатларда белгиланган норма ва вазифалар ижроси доирасида «Онлайн маслаҳатчи» модули тест режимида ишга туширилди.\nЎзбекистон Республикаси Президенти Шавкат Мирзиёев мамлакатимизда амалий ташриф билан бўлиб турган АҚШнинг «Женерал электрик» компанияси вице-президенти Рональд Жеймс Поллеттни қабул қилди.\nНозимбек Мансурбекович Рустамбеков Ўзбекистон Республикаси Бош прокурорининг ўринбосари этиб тайинланди.\nБу АT-стартаплари учун технологик майдончага айланади, тажриба синовлари учун амалий замин ва давлат органлари учун мутахассислар тайёрловчи маскан бўлади.\n16 февраль, жума\nЯна айрим шарҳларда асосий муаммо бир ёқда қолиб иккиламчи масалаларга урғу бериляпти. Баъзилар халқ мақолларини ҳам ўрнида ёки ноўрин келтирганлар. Танқид қуруқ бўлмасин учун айрим шарҳларни келтириб ўтаман.\nТошкент телеминорасига ташриф буюрувчи туристларга телеминоранинг фойесида, 100-110 метр баландликда жойлашган томоша майдончаси ва «Коинот» ресторанида фото (селфи) ва видео суратга олишга рухсат берилди.\n«Google» ўзининг «Chrome» браузери ойнасига чиқиб қоладиган рекламаларни блоклашни бошлади. Бу билан компания ўз даромадларининг бир қисмидан маҳрум бўлади. Янги функция машҳур браузернинг 64-версиясида пайдо бўлди.\nШавкат Мирзиёевнинг Бухоро вилоятига ташрифи. Биринчи кун\nҚозоғистон Миллий банки ўзининг расмий сайтида мамлакатнинг ташқи қарзи миқдорини маълум қилди. Банк хабарида келтирилишича, республика қарзи сўнгги ўн йилда 74.6 млрд долларга ошди.\nПрокуратура органларининг қабул қилинаётган норматив-ҳуқуқий ҳужжатлар ижросини таъминлашдаги фаолияти самарадорлигини ошириш бўйича қўшимча чора-тадбирлар тўғрисидаги Президент фармони қабул қилинди.\n2017 йил январь ойи ҳолатига кўра, Ўзбекистон «Telegram» фойдаланувчилари сони бўйича дунёда учинчи ўринга чиқди. Рўйхатда Эрон ва Малайзия етакчилик қилмоқда.\n«Yandex»: январ ойида ўзбекистонликларни Шоҳжаҳон Эргашевнинг жанглари энг кўп қизиқтирди\nГап Ўзбекистондаги фойдаланувчилар томонидан қидириладиган энг машҳур мавзулар ҳақида эмас (ушбу рўйхат деярли ўзгармайди), балки январ ойида одамларнинг катта қизиқишига ва кўпроқ маълумотга эга бўлишига сабаб бўлган мавзулар борасида кетмоқда.\nЎзбекистон Республикаси Вазирлар Маҳкамасининг 2018 йил 15 февралдаги 123-сон қарори билан нотариал ҳаракатлар учун ундириладиган давлат божи миқдорлари қайта кўриб чиқилди.\nТуризмни ривожлантириш давлат қўмитаси ташаббуси билан Бухоронинг эски шаҳар қисмида ҳавода муаллақ турувчи дарвеш пайдо бўлди. Бундай аттракцион сайёҳларни кўпроқ жалб қилиш, шаҳарга бўлган қизиқишни оширишга хизмат қилади.\n«Яқинда туризм соҳасини ривожлантириш бўйича Президент фармони қабул қилинди. Шу фармонга кўра биз ҳам рўйхатда келтирилган давлатларга визасиз киришимиз мумкинми?», деган саволга жавоб олинди.\n«Uzbek Tigers» энди мусобақаларда иштирок этмайди\nБокс бўйича Бутунжаҳон бокс сериясида Ўзбекистон шарафини «Uzbek Tigers» жамоаси ҳимоя қилаётганидан хабарингиз бор. Аммо жамоа ушбу мавсумда бошқа жанглар ўтказмайди.\n«Uzbek Tigers» клубининг фаолияти тугатилиши, Ўзбекистон жамоаси мусобақадан чиқариб юборилиши хақидаги миш-мишлар авж олди. Ўзбекистон миллий олимпия қўмитаси президенти Умид Аҳмаджонов вазиятга расман изоҳ берди.\nЁшлар орасида мутолаа муҳитини яратиш, китобхонлик маданиятини шакллантириш, ёшларнинг интеллектуал билимларини ва маънавий савиясини ошириш, адабиётнинг мўъжаз оламига олиб кириш мақсадида Ўзбекистон ёшлар иттифоқининг «Ёш китобхон» танлови республика босқичи ғолиблари аниқланди.\nЎзбекистон Профессионал футбол лигасининг янги логотипини яратиш тўғрисида танлов эълон қилингач, ЎзПФЛга кўплаб муаллифлардан турли кўринишдаги ижодий ишлар келиб тушган.\nЎзбекистон Республикаси Президентининг фармони (15.02.2018, №ПФ–5343) билан Бош прокуратура ва бошқа идоралар ташкилий тузилмасида ўзгартиришлар амалга оширилди.\n17 февраль, шанба\nШу муносабат билан Ўзбекистон ҳукумати Азиз Қаюмов оиласига таъзия билдирди\nСессияда ташкилий масала кўрилди. 2017 йилдан Косонсой тумани ҳокими вазифасини бажарувчи лавозимида ишлаб келаётган Юлдашев Жавлонбек Набижонович Косонсой тумани ҳокими этиб тайинланди.\nШавкат Мирзиёевнинг Бухоро вилоятига ташрифи. Иккинчи кун\nШавкат Мирзиёев Ёшлар марказига ташриф буюрди\nШунингдек, Бухоро вилояти ҳокими ишдан олингани ҳақидаги хабарлар рад этилди\n2016 йилнинг феврал ойида Дуров «Telegram» аудиторияси 100 милллионга етганини, 2018 йилнинг 1-чорагигача бу рақам 200 миллионга етиши мумкинлигини маълум қилганди.\nЎзбекистон Республикаси Вазирлар Маҳкамасининг 2018 йил 9 февралдаги 11-сонли йиғилиш баёни билан Ўзбекистон мактабларининг бошланғич синфларида ўқиш тартибига ўзгартиш киритилди.\nДавлат божхона қўмитасининг собиқ раҳбари иккинчи ишидан ҳам бўшади\n2011 йилдан буён Давлат божхона қўмитаси раиси сифатида ишлаб келаётган полковник Зоҳид Дўсанов 2016 йилнинг 20 декабрида ўша лавозимдан озод қилинган ва Бош прокуратура ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти бошлиғи этиб тайинланган эди.\nЎзбекистон миллий терма жамоаси бош мураббийи вазифасини вақтинчалик бажарувчи этиб тайинланган Темур Кападзе 2018 йилги жаҳон чемпионатининг икки иштирокчиси — Сенегал ва Марокаш терма жамоаларига қарши ўйинларда майдонга тушиши мумкин бўлган футболчиларнинг кенгайтирилган рўйхатини Ўзбекистон футбол ассоциацияси раҳбариятига тақдим этди.\nМазкур хизмат тўғрисида айрим маълумотларни (эҳтимол кўпчилик дуч келган) ва ишлаб чиқилиши лозим бўлган қонун лойиҳасига таклифларни қисқа ва лўнда шаклда келтирмоқчиман, лекин аслида бу мавзуда бутун бошли диссертация ёзиш мумкин.\nЎзбекистон Президентининг Наманган вилоятидаги халқ қабулхонаси раиси Алишер Усмонов Президент маслаҳатчисининг ўринбосари лавозимига тайинланди.\nКомпания вакилларининг таъкидлашича, сурат жойлаштирилган сайтни очиш мумкин бўлган «ўтиш» тугмаси қолдирилган. «Google»нинг маълумотларига кўра, фойдаланувчилар суратни алоҳида эмас, «контекст»да кўриши мумкин.\nТибетда ЮНЕСКОнинг жаҳон меросига киритилган объекти ёниб кетди\nТибет мухториятининг пойтахти Лхаса шаҳрида ЮНЕСКОнинг жаҳон маданий мероси — Будда монастири ва Жоканг ибодатхонаси ёниб кетди.\n18 февраль, якшанба\n«Greencode Lazer» ҳамасосчиси Нурмат Худанов давлат хизматидан кетди ва 3D-принтерлар қурилмасини ўрганиб, мамлакатда биринчи бўлиб унинг давомий ишлаб чиқарилишини йўлга қўйди.\nҲукуматнинг 2018 йил 17 февралдаги қарори билан Ўзбекистонда тузилган расмий ҳужжатларга махсус штамп – «Apostille» қўйилганлиги учун тўлов миқдори 10 бараварга камайтирилди, яъни 172 240 сўмдан 17 224 сўмга туширилди.\nТеҳрондан Ясуж шаҳрига учаётган вақтда Эроннинг АТР 72-600 русумли самолёти мамлакатнинг марказий қисмида, Исфаҳон вилоятининг тоғли ҳудудидаги Семиром аҳоли пункти яқинида қулаб тушган.\n«Кара севда» сериали ҳақида жуда кўп гапирилди. Мен гапирмоқчи эмас эдим. Аммо буларни ёзишга Анвар Намозовнинг «Xabar.uz» сайтида эълон қилинган «Сип-силлиқ бўлмаган сериалга маломатлар» мақоласи туртки бўлди.\nБугун Доғистоннинг Кизляр шаҳрида Масленица байрамини нишонлаш вақтида 23 ёшли маҳаллий фуқаро одамларни ўққа тутди.\nШавкат Мирзиёев Бухоро автокредит йўқолган қўйлар Дайжест


30 сентябрь, 2021, 08:30\nТеглар:Элдор Шомуродов | Жозе Моуриньо | Конференциялар лигаси | Рома\nРимликларни муҳим ўйин кутмоқда...\nУЕФА Конференциялар лигаси гуруҳ босқичи иккинчи туридан ўрин олган “Заря” ва “Рома” ўртасидаги учрашувдан олдин ташкил этилган матбуот анжуманида Элдор Шомуродов устози Жозе Моуриньо билан бирга иштирок этди.\nАввалроқ, Италия матбуоти бугунги ўйинда Жозе Моуриньо асосий ҳужумчи Тэмми Абрахам ўрнига Элдор Шомуродовни бошланғич таркибда майдонга тушириши кутилаётгани ҳақида ёзганди.\nШомуродов футболчи А Сериянинг ўтган учрашувида “Лацио”га 2:3 ҳисобида бой берилган ўйиндан кейин бу гал фақат ғалаба учун ҳаракат қилишини таъкидлади.\n- Ўтган учрашув натижасидан хафа бўлдик, лекин биз кучли жамоа сифатида навбатдаги баҳсда ўзимизни кўрсатишни истаймиз. Агар мен таркибга киритилсам, ғалаба учун ўйнашга тўлиқ тайёрман. Энг муҳим жиҳат шуки, биз ғалаба қозонишга тайёрмиз, - деди Элдор Шомуродов.\n“Рома” бош мураббийи Жозе Моуриньо ҳам журналистлар саволларига жавоб берар экан Украинада ғалаба қозониш осон бўлмаслигини алоҳида таъкидлади.\n- Мен “Заря”га қарши бир неча йил олдин декабрда ўйнаганман. Ўшанда қандай шароит бўлганини яхши биласизлар. Ҳозир шароитлар ўнгланган, майдон ҳам жойида, ҳаво ҳарорати футбол учун идеал.\nБиз “Заря”нинг Европа лигаси, “Буде-Глимт” ва Украина чемпионатидаги асосий учрашувларини кўриб, таҳлил қилиб чиқдик. Бу жуда уюшқоқ жамоа. Қийин бўлади, лекин биз ғалаба учун ўйнаймиз. Ўйин ташкил қилиш борасида мезбонлар бизга муаммо туғдириши мумкин.\nКонференция лигасида ўйнаш учун иштиёқ бор. Лекин мен Чемпионлар лигасида ғолиб чиқишни танлаган бўлардим. Ҳозир биз Конференция лигасидамиз ва бу турнирни ғолиб чиқишга ҳаракат қилишимиз лозим. Биринчи вазифа – олдимиздаги учрашувда зафар қучиш.\nҲозир ҳар бир мамлакатда ҳар бир жамоанинг салоҳияти бор. Бир неча йиллар олдингидек катта фарқ йўқ. Менда Украинада ўйнаш тажрибаси бор. Бу ерда ғалаба қозониш қийин. “Интер”ни олиб келганимда сўнгги дақиқалардаги гол туфайли ғалаба қозонганмиз. “Челси” дуранг ўйнаган, “Манчестер Юнайтед” зафар қучган. “Рома” билан тўртинчи келишим бўларкан. Бу гал ҳам ўйин осон бўлмайди.\nКўп ўзгариш қилмайман, лекин айрим ўйинчиларга дам керак, бошқалари ўзини кўрсатиши лозим. Биз кучли жамоамиз ва ғалаба қозонишни истаймиз, - деди Жозе Моуриньо.\nУЕФА Конференциялар лигасининг “С” гуруҳидан ўрин олган “Рома” биринчи турда ўз майдонида Болгариянинг ЦСКА жамоасини 5:1 ҳисобида мағлуб этиб, гуруҳ пешқадамига айланди. Унгача римликлар саралаш босқичида Туркиянинг “Трабзонспор” жамоасига қари иккита учрашув ўтказиб, 2:1 ва 3:0 ҳисобида зафар қучган эди.\nЭлдор Шомуродов учала ўйинда қатнашиб, битта гол ва иккита голли пас муаллифи бўлган.\nБугун учрашув мезбони “Заря” эса Европа Лигаси саралаш босқичидан ўта олмаганидан кейин мавқеи жиҳатидан бир поғона паст турувчи Конференциялар лигаси гуруҳ босқичидан жой олди. Луганск шаҳри шарафини ҳимоя қилаётган “Заря” гуруҳдаги дастлабки учрашувни Норвегияда “Буде-Глимт” жамоасига қарши ўтказиб, 1:3 ҳисобида имкониятни бой берди.\n“Зар” – “Рома” учрашуви бугун Тошкент вақти билан 21:45 да бошланади.\nКонференциялар Лигаси. "Тоттенхэм" ҳам мағлуб бўлди ва бошқа натижалар


“Тошкент ИЭС” АЖ жамоасининг ижтимоий ҳимоя қилиш бўйича олиб бораётган ишлари. – TIES\nКорхонада илгари ҳам аёлларнинг муаммолари ўрганилган. Аммо ҳеч ким ҳар бир аёлнинг аниқ муаммосини ҳал этиш учун масъул бўлмаган.\nБугун эса ишнинг тартиби ўзгарди. Энди нафақат ҳар бир аёлнинг муаммоси алоҳида ўрганилмоқда, балки ечими, муаммонинг бартараф этилиши устидан қатъий назорат ўрнатилмоқда.\nБуни Президентимизнинг 2021 йил 5 мартдаги “Хотин-қизларни қўллаб-қувватлаш, уларнинг жамият ҳаётидаги фаол иштирокини таъминлаш тизимини янада такомиллаштириш чора-тадбирлари тўғрисида”ги қарори янги мақсадларни белгилаб берди.\nҚибрай тумани Салар шаҳар фуқаролар йиғини Абай кўчаси 22 уйда яшовчи Гулмира Журашова ҳаёт заҳматларини кўп бошидан кечирган аёллардан. 15-АТПда хайдовчи бўлиб ишлаган турмуш ўртоғининг топгани рўзғорга етмаганлиги сабабли турли жойларда ишлаб кўрди. Лекин катта синовлар олдинда эди. Бу оила бошига катта мусибат тушди. 2012 йил 44 ёшли турмуш ўртоғи юрак етишмовчилиги туфайли вафот этиб, уч нафар вояга етмаган фарзанди билан ёлғиз қолди. Ака-ука, қариндошлар ўз оиласи, ўз ташвишлари билан банд. Етим қолган болаларни боқиш учун Гулмира ўзини ўтга, чўққа урди. Бўёқчилик, фаррошлик, лаборантлик, қоровулчилик ҳам қилиб кўрди. Ёш фарзандлари билан бир жойда узоқ ишлолмасди.\n2018 йилнинг май ойида “Тошкент иссиқлик электр станцияси”га фаррош бўлиб ишга кирди.\nКасаба уюшма қўмитаси барча корхона ходимларининг оилавий шароити, турмуш тарзи, муаммоларини ҳеч қачон назардан четда қолдирмаган.\nГулмира Журашованинг оилавий шароитидан хабар топган раҳбарлар, Касаба уюшма қўмитаси ва цех ходимларидан бўлган ишчи гуруҳ уйини бориб кўришди. Ҳаттоки таъмирлашга яроқсиз бўлиб қолган бу нураб ётган уйни бузиб, ўрнига янги яшашга қулай, шароитлари талаб даражасидаги уй қуриб беришга қарор қилинди. 2020 йилнинг август ойидан бошлаб Гулмиранинг уйида корхона ходимларидан ташкил топган хашарчилар гуруҳи иш бошлади. Ишлатиладиган хом ашёлар корхона томонидан ва Қибрай тўмани хокимиятининг мутасаддилари томонидан беғараз етказиб турилди. Қисқа муддатда эски абгор ҳолатдаги уйнинг ўрнига янги тўрт хонали уй барпо этилди. Электр монтаж ишлари бажарилди, қозонхона қуриб иситиш тизими ишга туширилди. Совуқ тушмасдан Гулмира фарзандлари билан янги барча шароитлари мавжуд уйга кўчиб кирганидан ҳурсанд бўлиб, жонкуяр раҳбарлар, касаба уюшма қўмитаси аъзолари ва барча қурилишда иштирок этган сафдошларини тинмай дуо қилмоқда. Келган меҳмонларга ҳали бўёқ ҳиди кетмаган хоналарни, ошхона ва ҳаттоки хожатхонагача мақтаниб кўрсатади.\nОлиб борилаётган ишлардан доим хабардор бўлиб, моддий ва маънавий қўллаб турган Касаба уюшма қўмитаси раиси М.М.Касимова янги уйни жиҳозлашга ҳам бефарқ қараб турмай Гулмиранинг уйига янги музлаткич ва гўшт майдалагич олиб бериш таклифини берди. Қўмита аъзолари бир овоздан қўллаб-қувватлашди.\nҲа, корхонада хотин-қизлар муаммоларини ҳал қилиш борасида тизимли ишлар олиб борилмоқда. Қийинчиликлар гирдобида қолган опа-сингилларимиз ҳаётида тилаклар ижобат бўлаётган кунлар кўпайиб, орзулар ушалмоқда. Хотин-қизлар билан боғлиқ муаммолар босқичма-босқич ҳал этилмоқда.\n“Тошкент ИЭС” акциядорлик жамиятида амалга оширилаётган ишлар.


ЯШАРИШ ВА ЯНГИЛАНИШ АЙЁМИ САЙЛЛАРИ — “Qoraqalpog'iston tongi” gazetasi\nЯШАРИШ ВА ЯНГИЛАНИШ АЙЁМИ САЙЛЛАРИ\nМамлакатимизнинг барча ҳудудлари сингари республикамизда ҳам яшариш ва янгиланиш айёми – Наврўз сайиллари ўтказилди.\nНукус шаҳридаги И.Савицкий номли Қорақалпоқ давлат санъат музейи ва Ёшлар маркази олдидаги майдонларда «Наврўзинг – янги кунинг, янги давронинг муборак, жонажон Ўзбекистон!» шиори остида театрлаштирилган бадиий мусиқали байрам тадбирлари бўлиб ўтди.\nШу куни ушбу икки майдон ҳар доимгидан ҳам гўзал қиёфа касб этди. Атроф Наврўз байрамининг мазмун моҳиятига монанд безаклар ва шиорлар билан безатилган. Қора уйлар тикланиб, миллий буюмлар, мусиқа асбоблари ва миллий таомлар кўргазмаси ташкил этилган.\nКўп йиллик тарихга эга бўлган Наврўз – шарқ халқларининг янги йили, янгиланиш ва яшариш айёмидир. У билан табиатнинг уйғониши она заминга, ҳар бир оилага кўклам нафасини олиб киради. Миллий қадриятларимизни ўзида мужассам этган бу кун халқимизга хос бағрикенглик, инсонийлик, меҳр-мурувват айёми ҳамдир. Баҳорнинг кириб келиши билан бободеҳқонларимиз, фермерларимиз катта ниятлар билан ерга уруғ қадайди.\nБайрам концерт дастури Ўзбекистон давлат филармонияси Қорақалпоғистон бўлими жамоаси ижросидаги «Хуш келдинг, Наврўз!» композицияси билан бошланди. Фольклар жамоалари ижросидаги миллий қўшиқ ва рақслар тадбирга янада завқ бағишлади.\nКелажагимиз бўлган болалар гуруҳлари ва юртимизни дунёга танитиб келаётган спортчиларнинг кўргазмали чиқишлари қатнашчиларда ўзгача таассуротлар қолдирди.\nРеспубликамизда турли миллат вакиллари аҳил ва ҳамжиҳатликда яшаб келмоқда. Уларнинг ўз она тилида билим олиши, миллий урф-одатлари ва анъаларини ривожлантириши учун барча шароитлар яратилган. Президентимиз ташаббуси билан ҳар йили 30-июль юртимизда «Халқлар дўстлиги куни» сифатида нишонланадиган бўлди. Байрам тадбирида намойиш этилган турли миллат вакиллари ижросидаги қўшиқ ва рақсларни халқимиз давомли қарсаклар билан томоша қилди.\nБердақ номидаги Қорақалпоқ давлат университетининг «Ҳурлиман», Ажиниёз номидаги Нукус давлат педагогика институтининг «Тўмарис», Ўзбекистон давлат санъат ва маданият институти Нукус филиали ҳамда бошқа таълим муассасалари жамоалари томонидан мамлакатимизда ёшларга яратилган шароитлар, Мўйноқ туманида амалга оширилаётган кенг кўламли ишларни тараннум этувчи куй-қўшиқлар ижро қилинди.\nТаниқли санъат усталари ва ёш ижрочиларнинг байрамга бағишланган концерт дастури барчага кўтаринки кайфият бағишлади.\nНукус шаҳрида ўтказилган Наврўз сайлларига Қорақалпоғистон Республикаси Жўқорғи Кенгеси Раиси М.Камалов, Қорақалпоғистон Республикаси Вазирлар Кенгаши Раиси Қ.Сариев қатнашди.\nЯнгиланиш ва яшариш айёми – Наврўз байрамига бағишланган сайллар республикамизнинг барча туманларида бўлиб ўтди.\nМ.Ҳабубллаев олган сурат.


Япон дўмбирачилари Тошкентда концерт беради » Новости Узбекистана сегодня: nuz.uz\nНовости Узбекистана → Маданият ва саънат → Япон дўмбирачилари Тошкентда концерт беради\n03-08-2016 17:09 0 769 Рейтинг1 Чоп этиш\nЯпон дўмбирачилари Тошкентда концерт беради\n4−5 август кунлари Тошкентда «Дўмбира қалби» шоуси бўлиб ўтади.\nАлишер Навоий номидаги Давлат академик катта театри саҳнасида Драм Таом япон дўмбирачилари гуруҳининг «Дўмбира қалби» деб номланган концерти бўлиб ўтади. Концерт Япония элчихонаси ва Япон жамғармаси томонидан Ўзбекистон Маданият ва спорт ишлари вазирлиги билан ҳамкорликда ташкил этилмоқда.\nЭлчихона матбуот хизматининг хабар қилишича, Драм Тао — жаҳон шоуси бўлиб, дўмбиралар баҳси, рақс ва жанг санъатлари элементларини ўз ичига олади. Тао дунёнинг 23 дан зиёд мамлакатларида концерт намойишларини ўтказган бўлиб, ушбу томошаларга 7 миллиондан ортиқ киши гувоҳ бўлган.\nШоуга кириб бепул, бироқ қатъий тартибда таклифнома ва чипталар талаб қилинади.


Афғонистонда қорадори етиштириш рекорд даражага етди - www.Voydod.net\nАфғонистонда қорадори етиштириш рекорд даражага етди\nАфғонистонда қорадори етиштириш рекорд кўрсаткичга етди. Бу ҳақдаБМТнинг Қобулдаги ваколатхонаси томонидан тарқатилган навбатдаги маърузада сўз боради.\nБир йил ичида Афғонистондаги кўкнори етиштириладиган майдонлар 193 минг гектардан 210 минг гектаргачаошган. Бу бир неча йил давомида афғон деҳқонларини қорадори ўрнига фойдали қишлоқ хўжалик экинлариниетиштиришга йўналтириш учун катта маблағ сарфлаган мамлакатлар учун жуда нохуш “совға” бўлди, дейиладимаърузада.\nУнда қайд этилишича, гиёҳванд моддаларни ишлаб чиқариш Афғонистонданхориж қўшинларининг олиб чиқилиши арафасида сезиларли даражада ошган. “Гиёҳванд моддалар савдосиданолинган маблағлар қорадорифурушлар томонидан келаси йили бўлиб ўтадиган президентлик сайловларида ўзномзодларини қўллаб-қувватлаш учун ишлатилиши мумкин”.\nШу ўринда, Афғонистон ҳамондунёдаги энг йирик қорадори етиштирувчи мамлакат бўлиб қолаётганини қайд этиш жоиз. Агар ўтган йили жаҳон“қорадори бозорининг” деярли 75 фоизи шу мамлакат улушига тўғри келган бўлса, жорий йилда ушбу кўрсаткич 90фоизга ошган. Таҳлилчиларнинг фикрича, бунинг сабаблари кўп, улардан асосийси хавфсизлик ва қорадоринингюқори нархлари муаммоси ҳисобланади.


Юрган дарё, ўтирган бўйра...\nМустақилликдан сўнг юртма-юрт кезиб мардикорлик қилаётган ўзбек бугунги кунда ўз Ватанини ўзга юртлар билан қиёслаш имконига эга бўлди.\nЎзбекистон мустақилликка эришгач ўзбеклар ҳам хорижга чиқиб, Ўзбекистонни дунёнинг бошқа давлатлари билан қиёслаш имконига эга бўлишди.\nБугунги кунда дунёда ўзбекнинг қадами етмаган жой кам бўлса керак.\nКим ҳукумат сиёсатидан норози, ким таъқиб ва босимлардан қочиб, бошқа биров эса тирикчилик илинжида, яна биров таълиму тижорат баҳона дунё кўрмоқда.\nДунё кўрган ўзбекнинг эса Ўзбекистонни хориж билан қиёслаши шубҳасиз.\nДиний босимлар боис Ўзбекистонни тарк этган ва айни пайтда Швецияда яшаётган Муҳаммадсолиҳ Обутов Ўзбекистонни Европа давлатлари билан қиёслаганда бирорта ҳам афзал томонлари йўқлигини айтади.\n- Ҳали мен бирор мамлакатга бориб кўрмадимки¸ Ўзбекистон ундан афзалроқ бўлса. Балки бордир шунақа мамлакат, Зимбабвеми¸ Мозамбикми¸ лекин ҳали Африкага бориб кўрмадим. У ерда билмадим қандай.\nҲозир мен борган жойларимнинг биздан афзаллигига ҳайрон қолар эдим. Нимага бундай экан? Нима учун бизларнинг халқ бу аҳволда? Иш йўқ¸ ҳамма нарса тўхтаган. Бизнинг Қозоғистондан нима фарқимиз бор? У ëқда ҳаммаси яхши¸ Россия билан чегараларни очиб қўйган¸ савдо алоқалари бор. Бизларда оддий нарсалар ҳам йўқ.\nЕвропа мамлакатлари билан солиштириб кўрсангиз¸ иқтисодий жиҳатдан¸ инсон ҳуқуқлари жиҳатдан Ўзбекистон умуман паст. Лекин ҳали битта нарсани – турмани солиштириб кўрмадим. Ўзбекистоннинг турмасини биламан. Шундан бошқа ҳамма томонларида жуда катта фарқ бор, - дейди Муҳаммадсолиҳ Обутов.\nАндижонлик Раҳматилла ака ҳам Андижон фожеаларидан кейин Европа давлатларидан биридан бошпана топган.\nРаҳматилла ака Ўзбекистон чегараларини Европа билан қиёслайди.\n- Европа деганда 10-15 давлатнинг орасида чегара деган нарса йўқ. Немис бўладими¸ чех бўладими бир бирининг давлатига бориб¸ олди-сотди қилиб юраверади. Бу томондан кенгчилик.\n18 йилдан бери тепада ўтирган ҳокимият эса Ўзбекистон халқини чегаралаб қўйган, турма зонасига ўхшатиб олган. На бир эркин нафас олишга¸ на бир тадбиркорлик қилишга йўл қўйишади. Ҳамма томондан қисув. Чет элди бирорта полиция тўхтатиб¸ “Сен кимсан?” демайди. Бизда эса ҳар қадамингизни текширади, - дейди андижонлик қочқин.\nРаҳматилла ака ўзбек оилаларида ўзаро муносабатлар ғарбга нисбатан яхши эканлигини қўшимча қилади.\n- Бизда оилавий муносабатлар маҳкамроқ. Ҳар қандай қийинчилик¸ танглик бўлса ҳам қариндош-уруғларнинг иноқлиги¸ тўю-маракаларда бирга бўлиши булардан кўра устунроқ. Қариндош-уруғчилик¸ борди-келди буларда бизлардагидай эмас экан, - дейди Раҳматилла ака.\nАйни пайтда хориж давлатларидан бирида яшаётган Лутфинисо Йўлдошева эса инсон ҳуқуқлари борасидаги қиёсга тўхталади.\n- Бу ерда (чет элда демоқчи – таҳр.) энг асосий нарса - инсон ҳуқуқлари бор. Ҳар ҳолда инсоннинг ҳуқуқлари ҳимояланади. Ўзбекистонда эса сўз эркинлиги ҳам йўқ¸ инсон ҳуқуқлари ҳам йўқ, -дейди Лутфинисо Йўлдошева.\nЕвропа олийгоҳларидан бирида таҳсил олаётган қашқадарёлик Байрамали эса таълим соҳасини қиёслайди.\nБайрамали: Европада билим бериш савияси юқори. Буни ҳеч ким рад эта олмайди.\nОзодлик: Ўзбекистондаги олий ўқув юртларини чет эл олий ўқув юртлари билан солиштирганда¸ бирор яхши жиҳати ҳам борми?\n- Мисол учун Европада қаттиқ принципга асосланади. Ҳар қандай ҳолатда ички қонунларга амал қилиш қаттиқ талаб қилинади. Ўзбекистонда¸ дейлик¸ дарсларга кела олмай қолсангиз¸ ëрдам берилиши мумкин. “Талабанинг аҳволи қийин¸ ундай эди” деб одамгарчилик жиҳатдан яхши томонлари бўлади, - дейди Байрамали.\nРоссияда мардикорлик қилаётган сурхондарёлик Абдуҳамид ака Ўзбекистонни қўшни давлатлар билан қиёслаб, ўзбеклар жаннатмакон юртда яшаётганини айтади.\n- Ўзбекистондай жаннатмакон юрт йўқ. Ҳамма нарса бор. Чет элдан ҳеч нарса сотиб олмайди¸ ҳамма нарса ўзларида бисëр. Ўзбекистонда ер ости ва ер усти бойликлар бор¸ шаҳарлар кўркам¸ ердан бир йилда икки марталаб ҳосил оламиз. Ўзбекистоннинг фахрланадиган томонлари кўп. Енгил машина ишлаб чиқарилади¸ Самарқандда юк автомашинаси ишлаб чиқарилади. Ривожланиш томони бор. Бошқа давлатлардан орқада қолгани йўқ, -дейди Абдуҳамид ака.


12.03.2019 17:07 0 1173\n“Ўзбекистон темир йўллари” акциядорлик жамиятида Швейцариянинг “Stadler” компанияси вакиллари билан учрашув бўлиб ўтди. Унда вагонсозлик йўналиши бўйича икки томонлама алоқаларни янада ривожлантириш масалалари кўриб чиқилди. Бу ҳақида "Ўзбекистон темир йўллари" акциядорлик жамиятининг матбуот хизмати томонидан хабар берилган.\nЖумладан, Ўзбекистонда йўловчи вагонлари ишлаб чиқариш ҳудуддини ташкил этиш, Марказий Осиё бўйича экспортни йўлга қўйиш каби бир қатор истиқболли лойиҳалар муҳокамаси бўлди.\nТадбирда ўзбекистонлик мутахассислар томонидан “Stadler” компаниясининг замонавий техника ва технологияларини саноат корхоналарида жорий этиш, электровознинг асосий тортиш тизими, бутловчи қисмларини мамлакатимизга етказиб бериш борасида таклифлар билдирилди. Йиғилишда Швейцарияда тайёрланган замонавий метро поездлари ва электричкалар ҳаракатини Ўзбекистонда жорий этиш борасида ҳам сўз борди.\nУчрашув сўнггида икки томонлама манфаатли ҳамкорликни ривожлантириш бўйича келишувга ҳам эришилди.\nЎзбекистон темир йўллари вагонсозлик


Ўзбекистонда сўнгги 2 йилда автомобилларга талаб 30 %га ошди - CERR - 15.07.2021, Sputnik Ўзбекистон\nПандемияга қарамасдан 2020 йилда Ўзбекистонда 2019 йилга нисбатан автомобил савдоси ўсиши кузатилди. 15.07.2021, Sputnik Ўзбекистон\nТОШКЕНТ, 15 июл – Sputnik. Ўзбекистонда сўнгги 2 йил ичида аҳолининг явтомобилларга бўлган талаби 29,6 %га ошди деб хабар қилмоқда Иқтисодий тадқиқотлар маркази (CERR) тарқатган маълумотда.Энг юқори ўсиш суратлари Наманган (22,6%), Навоий (20,9%), Самарқанд (18,8%), Фарғона (16,2%) ва Тошкент (16,4%) вилоятларида қайд этилган.Хусусан, 2021 йилнинг июнь ойида 18,9 мингта янги автомобил рўйхатга олинди. Улардан 1171 таси (6,2%) чет элда ишлаб чиқарилган автомобиллардир. Чет элда ишлаб чиқарилган автомобиллар энг кўп сотилган ҳудудлар Тошкент шаҳри (янги автомобилларнинг 11,8%), Тошкент (5,7%), Самарқанд (3%) ва Хоразм (2,4%) вилоятлари бўлди.Шунингдек, ўтказилган таҳлилллар автокредитлар ва автомобилларга бўлган талаб ўртасида сезиларли даражада боғлиқлик борлигини кўрсатди. Автокредитлар ҳажмининг 10%га ошиши рўйхатга олинган ва қайта рўйхатга олинган автомобиллар сонининг 4% га ошишига олиб келганини кўрсатди.Ундан ташқари, юқорда келтирилган ўсиш суратлари ҳисобга олинганда, Ўзбекистон автомобил бозорига коронавирус таъсири минимал бўлганини қайд этиш мумкин. Пандемия йили 2020 йилнинг апрел ойида автотранспорт воситалари савдоси 73,8% га пасайган бўлса, йилнинг иккинчи ярмида бозорда ўсиш кузатилди. Якуний натижа – Ўзбекистонда 2020 йилда сотилган янги автомобиллар сони 276 мингдан ошди. 2019 йилда эса жами – 268 минг янги автомобил сотилган.\nПандемияга қарамасдан 2020 йилда Ўзбекистонда 2019 йилга нисбатан автомобил савдоси ўсиши кузатилди.\nТОШКЕНТ, 15 июл – Sputnik. Ўзбекистонда сўнгги 2 йил ичида аҳолининг явтомобилларга бўлган талаби 29,6 %га ошди деб хабар қилмоқда Иқтисодий тадқиқотлар маркази (CERR) тарқатган маълумотда.\nҲисоботда айтилишига кўра, 2021 йилнинг июнь ойида автомобилларга бўлган талаб 2020 йилнинг июнь ойига нисбатан 12,9 %га, 2019 йилнинг шу даврига нисбатан эса 29,6 %га ошган.\nЭнг юқори ўсиш суратлари Наманган (22,6%), Навоий (20,9%), Самарқанд (18,8%), Фарғона (16,2%) ва Тошкент (16,4%) вилоятларида қайд этилган.\nХусусан, 2021 йилнинг июнь ойида 18,9 мингта янги автомобил рўйхатга олинди. Улардан 1171 таси (6,2%) чет элда ишлаб чиқарилган автомобиллардир. Чет элда ишлаб чиқарилган автомобиллар энг кўп сотилган ҳудудлар Тошкент шаҳри (янги автомобилларнинг 11,8%), Тошкент (5,7%), Самарқанд (3%) ва Хоразм (2,4%) вилоятлари бўлди.\nШунингдек, ўтказилган таҳлилллар автокредитлар ва автомобилларга бўлган талаб ўртасида сезиларли даражада боғлиқлик борлигини кўрсатди. Автокредитлар ҳажмининг 10%га ошиши рўйхатга олинган ва қайта рўйхатга олинган автомобиллар сонининг 4% га ошишига олиб келганини кўрсатди.\nУндан ташқари, юқорда келтирилган ўсиш суратлари ҳисобга олинганда, Ўзбекистон автомобил бозорига коронавирус таъсири минимал бўлганини қайд этиш мумкин. Пандемия йили 2020 йилнинг апрел ойида автотранспорт воситалари савдоси 73,8% га пасайган бўлса, йилнинг иккинчи ярмида бозорда ўсиш кузатилди. Якуний натижа – Ўзбекистонда 2020 йилда сотилган янги автомобиллар сони 276 мингдан ошди. 2019 йилда эса жами – 268 минг янги автомобил сотилган.


«Бўйин товловчиларга» қарши кураш қандай кучайтирилади | NORMA.UZ\nХронометраж, паспортлаштириш, рейдлар, оффшор зоналар билан тузилган битимларни мониторинг қилиш, солиққа оид ҳуқуқбузарликлар ҳақида хабар бериш учун веб-портал ва электрон тизимлар – давлат солиқ тўлашдан бўйин товлашга қарши қандай ҳаракат қилишини кўриб чиқамиз (Президентнинг 26.06.2018 йилдаги «Давлат солиқ хизмати органлари фаолиятини тубдан такомиллаштириш чора-тадбирлари тўғрисида»ги қарори).\n1. Хронометражнинг роли ошади. Унда тушум ёки ходимлар сони камайтирилганлиги аниқланса, охирги ҳисобот даври учун солиқларни қўшимча тўлашга тўғри келади. Камайтириб кўрсатиш такроран аниқланганда солиқ тўлашдан бўйин товлаш деб малакаланади.\nМаълумот учун: нақд пул тушуми келиб тушишининг хронометражи – солиқ назорати шакли бўлиб, бунда давлат солиқ хизмати органларининг мансабдор шахслари жойнинг ўзида солиқ тўловчига келиб тушаётган пул тушумини кузатадилар ва қайд этадилар (Солиқ кодексининг 71-моддасига қаранг).\nБунда солиқлар ёки бошқа мажбурий тўловларни тўлашдан бўйин товлаш Маъмурий жавобгарлик тўғрисидаги кодекснинг 174-моддаси бўйича жазога олиб келади (жарима: фуқароларга – 10 ЭКИҲгача, мансабдор шахсларга – 15 ЭКИҲгача).\n2. Солиқ тўловчиларнинг паспортлаштирилиши жорий этилмоқда. Унинг натижалари бўйича тузилган кўздан кечириш далолатномаси солиқлар ва бошқа мажбурий тўловларни ҳисоблаш учун асос бўлади.\nИлгари статистика органлари ишлаб чиқариш корхоналари ва қурилиш ташкилотлари учун паспортлаштиришни жорий этганлар. Ушбу тажриба ҳақида батафсил – бу ерда.\n3. Манфаатдор давлат органлари билан биргаликда қуйидагиларни аниқлаш юзасидан қўшма рейдлар ўтказилади:\nсолиқ тўлашдан бўйин товлаётган шахслар;\nяширилган солиқ солиш объектлари;\nноқонуний олиб кирилган товарлар етказилиши, сақланиши ва реализация қилиниши;\nМаълумот учун: рейд – сони чекланмаган шахслар (амалда «қўлга тушганлар») юзасидан ўтказиладиган назорат тадбири (текширув). Шу ўринда ҳозир рейдлар Солиқ кодексининг 67-моддасида келтирилган солиқ назоратининг шакллари рўйхатига киритилмаганлигини қайд этиб ўтамиз. Солиқ текшируви шакллари ва турлари рўйхатида ҳам рейдлар кўрсатилмаган (Солиқ кодексининг 85, 86-моддаларига қаранг). Рейдга энг ўхшаш солиқ текшируви тури – бозорлар, савдо комплекслари ҳудудларида ва уларга туташ автотранспорт воситаларини вақтинча сақлаш жойларида бир марталик йиғим, ижара тўлови тўлиқ келиб тушиши ва топширилишини ҳисобга олиш, фискал хотирали назорат-касса машиналари, пластик карточкалар орқали тўловлар қабул қилинадиган ҳисоб-китоб терминаллари қўлланилиши, шунингдек савдо ва хизматлар кўрсатиш қоидаларига риоя этилиши қисмида ўтказиладиган қисқа муддатли текширув. Бундай текширувни ўтказиш тўғрисидаги буйруқда аниқ солиқ тўловчи кўрсатилмайди, у назорат хариди ўтказилишини ҳам ўз ичига олиши мумкин. Бундай қисқа муддатли текширувлар ўтказиладиган ҳолатлар рўйхати кенгайтирилиб, бошқа соҳаларни ҳам қамраб олинадиган кўринади.\n4. Оффшор зоналарда рўйхатдан ўтган шахслар билан операцияларни амалга оширадиган солиқ тўловчиларни мониторинг қилиш кучайтирилади.\nМаълумот учун: оффшор зоналар – имтиёзли солиқ режимини тақдим этувчи ва (ёки) молиявий операцияларни ўтказиш чоғида ахборотнинг очиб берилиши ва тақдим этилишини назарда тутмайдиган давлатлар ёки ҳудудлар. Оффшор зоналар рўйхати – бу ерда.\n5. Солиқ соҳасида фуқаролар томонидан жамоатчилик назорати амалга оширилиши учун, шу жумладан, уларга тадбиркорлик субъектларининг солиққа оид ҳуқуқбузарликлари тўғрисида хабар қилиш имконини берувчи веб-портал очилади.\nЭслатиб ўтамиз, айни пайтда давлат солиқ хизмати органлари ишонч телефонларидан ушбу мақсадда фойдаланадилар. Улар ҳақида бу ерда билиб олиш мумкин.\n6. Қуйидагилар жорий этилади:\nҚҚСни электрон бошқариш тизими. Унинг ёрдамида солиқлар йиғилувчанлигини ошириш ва инсофсиз солиқ тўловчиларни аниқлаш мақсадида барча айланмалар занжири таҳлил ва назорат қилинади;\nонлайн НКМни автоматлаштирилган мониторинг қилиш тизими.


Ўзбекистон музлатилган мева-сабзавотлар экспортини кескин оширди – экспорт таркиби ва салоҳияти таҳлили • EastFruit\nБош саҳифа › Янгиликлар › Ўзбекистон музлатилган мева-сабзавотлар экспортини кескин оширди – экспорт таркиби ва салоҳияти таҳлили\nМуаллиф: EastFruit 28 Окт 21 0166\nEastFruit таҳлилчилари Ўзбекистон мева-сабзавот маҳсулотларининг халқаро савдосида жуда муҳим ва узоқ кутилган тенденцияга эътибор қаратишди – 2021 йилнинг 1 январидан 20-октябрига қадар музлатилган сабзавот ва мевалар экспорти ҳажми ўтган йилнинг шу даврига нисбатан қарийб 2,5 баравар ошган. Бундан ташқари, музлатилган мевалар экспорти тизимида юқори нарх тоифасидаги маҳсулотлар томон силжиш кузатилди.\nЎзбекистон Божхона қўмитаси маълумотларига кўра, музлатилган сабзавотлар экспорти музлатилган мевалар экспортига нисбатан тезроқ ўсган. Ўзбекистондан чуқур музлатилган сабзавотлар экспорти мазкур даврда 7,6 минг тоннага етди ва ҳажм бўйича 2,5 баробар, қиймат бўйича 2,6 баробар ўсди. Музлатилган мевалар ва резаворлар экспорти эса 4,7 минг тоннага етди, улар ҳажм бўйича 2,1 баробар, қиймат бўйича 2,5 баравар ўсди.\nЖадвал: 2021 ва 2020 йилларнинг 1 январидан 20 октябрига қадар бўлган даврда Ўзбекистондан музлатилган сабзавот, мева ва резаворлар экспорти (Ўзбекистон Божхона қўмитаси маълумотлари асосида):\n1 янв – 20 окт, 2021 1 янв – 20 окт, 2020 Нисбатан ўзгариши, %\nМузлатилган сабзавотлар 7,6 5,4 3 2,1 153% 157%\nМузлатилган мевалар 4,7 6 2,2 2,4 114% 150%\nEastFruit маълумотларига кўра, музлатилган мева ва резаворлар тоифасида Ўзбекистоннинг асосий музлатилган экспорт маҳсулоти гилос бўлди. Хусусан, 2021 йилнинг январь-август ойларида Ўзбекистон Россияга 2,2 минг тонна музлатилган гилос экспорт қилди, бу ўтган йилнинг шу давридаги экспорт ҳажмига нисбатан бир ярим баробар кўпдир. Бундан ташқари, бошқа музлатилган данакли мевалар ҳам экспорт қилинди, уларнинг нархлари жорий йилда ўтган йилга нисбатан юқори бўлди, бу эса тушумнинг ўсиш суръатлари ҳажмдан ошиб кетишига олиб келди.\nҚизиғи шундаки, Ўзбекистон Россияга илк бор музлатилган малина экспорт қилди. Бу йил малинанинг юқори нархлари ҳисобга олинган ҳолда мамлакатда ушбу резавор экилган майдонлар кенгайиб бораётгани ҳақида ёзган эдик. Россия эса жаҳон бўйича энг тез ўсиб бораётган иккинчи музлатилган малина бозоридир.\nШунга қарамай, кўриб турганингиздек, Ўзбекистондан музлатилган мевалар экспортида резаворлар улуши замонавий ва қимматроқ тоифа бўлишига қарамай, ниҳоятда пастлигича қолмоқда.\nМузлатилган сабзавотлар тоифасида экспортнинг энг катта ўсиши музлатилган булғор қалампири ҳиссасига тўғри келди. Хусусан, Ўзбекистоннинг музлатилган сабзавотлари учун асосий бозор бўлмиш Россияга 2020 йилнинг шу даврига нисбатан 3 баробар кўп музлатилган булғор қалампири етказиб берилди. Брокколи ва гулкарам сингари музлатилган карам экспорти ҳам тез суръатлар билан ўсди. Музлатилган сабзавотларнинг ушбу тоифаси экспорт ҳажми бўйича асосийси бўлиб қолди, 2021 йилнинг январь-август ойларида Ўзбекистондан Россия Федерациясига музлатилган брокколи ва гулкарам етказиб бериш икки баробар ошди.\n«Музлатилган сабзавотлар ва мевалар категорияси глобал миқёсда мева-сабзавот бизнесининг энг истиқболли сегментларидан биридир. Бу сегмент, менимча, жуда узоқ вақт ва барқарор ўсиши мумкин. Чунки жаҳоннинг кўплаб мамлакатларида музлатилган сабзавот ва меваларнинг озиқ-овқат маҳсулотларини қайта ишлашда ҳам, пазандачилик соҳасида ҳам фойдаланиш учун катта афзалликлари ҳамда қулайликлари борлиги ҳозирча англаб етилмади. Ўзбекистон эса мева-сабзавотларни музлатувчилар учун ҳақиқий «клондайк» ҳисобланади, чунки, бу ерда қуруқ моддаларга бой, ажойиб таъм сифатларига эга анча арзон мевалар мўл-кўлдир. Бундан ташқари, сабзавот, мева ва резаворларни чуқур (шок усулида) музлатишнинг ривожланиши Ўзбекистонда резавор ва сабзавотлар етиштиришнинг янги майдонларини ташкил этишга катта туртки бўлиши ва бунинг натижасида кўплаб янги иш ўринлари яратилиши, экспорт тушуми кескин ошиши мумкин”, дейди Бирлашган Миллатлар Ташкилоти қошидаги Озиқ-овқат ва қишлоқ хўжалиги ташкилоти (ФАО)нинг инвестицион департаменти иқтисодчиси Андрий Ярмак.\nВа EastFruit таҳлилчилари Ўзбекистондан музлатилган мева-сабзавот экспорти ривожланишини ёқлашмоқда, улар бу фақат биринчи қадамлигини ва ушбу бозорнинг салоҳияти худди аввалгидек жуда катта эканини айтишмоқда.\nАгар жорий йилда Ўзбекистондан музлатилган сабзавот, мева ва резаворлар экспорти қарийб 15 минг тоннага етиши мумкин бўлса, унда, масалан, Польша ҳар йили 800 минг тоннага яқин музлатилган мева ва сабзавотлар экспорт қилиб, салкам 1 миллиард доллар даромад олмоқда. Яъни, ҳатто ҳажм бўйича Польша экспорти Ўзбекистондаги музлатилган мева-сабзавотлар экспортидан 50 баробар кўп. Шунинг баробарида Польшада хом ашё қимматроқ, Ўзбекистонда эса музлатиш учун хом ашёнинг сифат кўрсаткичлари анча юқори бўлиши мумкин.\nМаймунжон, малина ва олча энди уруғсиз ва данаксиз – АҚШ селекционерлари бу борада изланишмоқда


Икки мамлакат фуқаролари бугундан бошлаб чегарани “Дўстлик-автойўл”, “Қизил-Қия-автойўл”, “Маданият-автойўл” ва “Баймак-автойўл” ўтказиш пунктлари орқали кесиб ўтишлари мумкин.\nТОШКЕНТ, 2 сен — Sputnik. Қирғизистон коронавирус пандемияси сабаб ёпилган Ўзбекистон билан чегарадаги ўтказиш пунктлар ишини қайта тиклади. Бу ҳақда Қирғизистон давлат чегара хизмати хабар бермоқда.\n“2020 йил 2 сентябрдан бошлаб Қирғизистон ва Ўзбекистон ўртасидаги ўтказиш пунктлари орқали транспорт ва фуқаролар кириш-чиқиши учун қўйилган чекловлар олиб ташланди”, - дейилган хабарда.\nРеспублика ҳудудига чекловсиз кириш мумкин, аммо санитария-эпидемиологик талабларга қатъий риоя қилиш талаб этилади.\nТранспорт воситалари чегарадан “Дўстлик-автойўл”, “Қизил-Қия-автойўл”, ва “Қадамжой-автойўл” назорат ўтказиш пунктлари орқали ўтишлари мумкин.\nЎзбекистон ва Қирғизистон ўртасидаги чегарани кесиб ўтишдаги янги тартиб билан қуйида танишиш мумкин.\nЭслатиб ўтамиз, 1 сентябрдан Ўзбекистон фуқароларига Қирғизистонга киришга рухсат берилган эди.


Ёдда тутинг, чегаравий босим 90/60. Тонометр шу ёки бундан баланд даражани кўрсатса, демак, ҳаммаси жойида. Аммо у ёки бу сон камайса, ёхуд иккисида ҳам пастлаш кузатилса, бу қон босими тушиб кетаётганидан дарак беради.\nБу компресс пайпоқларнинг ўзига хос мақбулидир.\n7. Кунига оз-оздан 4-5 марта овқатланинг.\n11:50 / 02.06.2019


Бош саҳифа Илм ва фанАдабиётАбдуқаҳҳор Иброҳимов. Жаҳон сари йўл\nЧоп этилган 26.04.2016 МуаллифZiyouz.uz\nЕр юзидаги барча халқларнинг тиллари, уларда миллионлаб одам гаплашадими ёки атиги бир-икки минг киши сўзлашадими, бундан қатъи назар, ўзлари учун азиз ва кераклидир. Тилни кам сонли элат гаплашар экан деб камситиб ёки бошқа бир тилни кўп сонли миллатнинг тили экан, деб улуғлаб ҳам бўлмайди. Лекин дунёда жуда тараққий этган, бой жаҳоний тиллар ҳам бор, лекин энди тетапоя қилаётган тиллар ҳам йўқ эмас. Бу ўша тилларнинг соҳиби бўлмиш миллат ёки элатларнинг тадрижий равнақи, босиб ўтган тарихий йўли, иқтисоди, маданияти, фани ва маънавияти каби кўпгина омилларга боғлиқдир.\nБугунги кунда она тилимиз давлат тили мақомида юртимизда барча соҳаларда эмин-эркин қўлланмоқда. Тилимизнинг ўз юртида қонуний ҳуқуқини тиклашга осонликча эришилмади, балки курашиб қўлга киритилди. Биз ярим асрдан ортиқ умрини мустамлакачилик шароитида кечирган катта авлод вакиллари учун мустақил давлатнинг фуқароси бўлиш — ўз тили ва ёзувига эга бўлишдан ортиқроқ бахт йўқ. Зеро, миллий уйғониш она тилимиз давлат мақомига эга бўлишдан бошланиб, миллий тикланишга олиб келган маънавий омилларидан бири бўлди.\nЛотин ёзуви — жаҳоний ёзув. Дунёдаги энг тараққий этган АҚШ, Англия, Германия, Франция, Италия, Канада каби мамлакатларда лотин ёзувига асосланган алифболар қўлланилади. Дунёдаги бошқа кўпгина давлатларда ҳам бу ёзувдан иккинчи ёзув сифатида фойдаланилади. Давлатлараро ёзишмаларда, айниқса, банк, савдо-тижорат доираларида хизмат қилувчилар ўртасида бу ёзувни билмайдиган ва фойдаланмайдиган киши йўқ ҳисоби.\nИнсоният тараққиёти билан бир сафда бўлиш ва халқаро ҳамжамиятга дадил қадамлар билан кириб бориш учун мамлакатимизда лотин ёзувига асосланган янги ўзбек алифбоси танланди.\nБинобарин, юртимизда лотин ёзувига асосланган ўзбек алифбосини турмушга жорий қилиш, тил маданиятимизни юксалтиришга қаратилган бир қатор тадбирлар амалга оширилди. 1993 йил 2 сентябрда «Лотин ёзувига асосланган ўзбек алифбосини жорий этиш тўғрисида»ги Ўзбекистон Республикасининг Қонуни қабул қилинди. 1995 йил 21 декабрда “Давлат тили ҳақида” (янги таҳрирда) Ўзбекистон Республикаси Қонуни эълон этилди. Бу қонунларнинг моддалари босқичма-босқич бажарилмоқда. Ўқувчиларимиз янги ёзувимизда саводхон бўлишлари билан бирга халқаро тиллар — инглиз, француз, немис ва испан тилларини ўрганишлари осонлашди. Улар мактабда рус тилини дарс сифатида ўқиётганликлари туфайли кирилл алифбосини ҳам ўрганмоқдалар. Ўзбеклар учун кўп тилларни ва ёзувларни билиш азалий ва анъанавий удумдир. Тил билган — эл билади, жаҳонгашта бўлади, дейди доно халқимиз.\nМаълумотларга қараганда, мамлакатимизда бир йилда ўртача 2 мингдан зиёд номда 40 миллиондан ортиқ ададда китоб нашр қилинмоқда. Мактаб ва коллежларга мўлжалланган барча дарслик ва ўқув қўлланмалари лотин алифбосига асосланган ёзувда чоп этилмоқда. “Тонг юлдузи” газетаси, “Ғунча” ва “Гулхан” журналлари лотин ёзувида чиқмоқда.\nНашриётларимиз ҳам лотин ёзувида тобора кўпроқ адабиётлар чоп этмоқда. Масалан, Ғафур Ғулом номидаги нашриёт-матбаа ижодий уйида 2012–2013 йилларда лотин алифбосида Алишер Навоийнинг 10 жилддан иборат тўла асарлар тўплами, Г.Флобер, А.Қаҳҳорнинг айрим асарлари, ҳинд эпоси “Калила ва Димна” ва шу каби бир қатор мумтоз асарлар чоп этилди. Бу нашриёт бундан илгари Алишер Навоийнинг “Хамса”сини лотин алифбосида сифатли чоп этиб, халқаро танловда биринчи ўринни эгаллаган эди.\nЧўлпон номидаги нашриёт-матбаа ижодий уйи томонидан 2013 йилда лотин алифбосида бадиий, болалар адабиётлари ҳамда мактаб, касб-ҳунар таълими йўналишида бир қатор дарслик ва ўқув қўлланмалари нашрдан чиқди. Айниқса, болаларга мўлжалланган кўпгина ўзбек халқ эртаклари ўқувчиларга ушбу алифбода тақдим этилди.\n“Ўқитувчи” нашриёт-матбаа ижодий уйи томонидан ҳам 2013 йилда ўнлаб китоблар лотин алифбосида босилди. Нашриёт ва босмахоналаримизда лотин алифбосида асарларни чоп этиш тобора юксалиб, такомиллашиб бормоқда.\nЁшларимизнинг лотин ёзувини билишлари уларнинг чет тилларини, шу жумладан, инглиз тилини ўрганишларида қўл келмоқда. Маълумки, Ер юзидаги мавжуд 200 га яқин мустақил ва суверен давлат аъзо бўлган Бирлашган Миллатлар Ташкилотининг расмий тиллари — инглиз, француз, испан, рус ва хитой тиллари бўлиб, инглиз, француз, испан тилларида иш юритилади. Булар орасида энг кенг тарқалгани ва энг кўп қўлланиладигани инглиз тилидир. Агар ҳозирги кунда Ер юзида 7 миллиард аҳоли яшаётган бўлса, шундан 1 миллиарди инглиз тилида муомала юритади. Инглиз, француз ва испан тилларида ҳам лотин алифбосига асосланган ёзув жорийдир. Ўзбекистонда лотин алифбосига асосланган ёзув жорий этила бошлагани ҳамда чет тилларни, шу жумладан, инглиз тилини ўрганиш ва ўргатишга давлат миқёсида эътибор қаратилаётганининг туб сабаби ана шундадир. Бундан мақсад халқимизнинг дунёдаги энг илғор халқлар билан бир сафда бўлиши, мамлакатимиз тараққий этган давлатлар қаторида юриши учун замин ярата боришдир.\nБинобарин, мамлакатимизда тил соҳасида режали тарзда узоқни кўзлаб иш юритиб келинмоқда. Юртбошимиз томонидан имзо чекилган тарихий ҳужжат — “Чет тилларни ўрганиш тизимини янада такомиллаштириш чора-тадбирлари тўғрисида”ги қарорга бир йилдан ошди. Ўзбекистон фуқаролари жаҳон тилларини эгаллашлари, уларни умуминсоний қадриятлардан баҳраманд қилиш, жаҳон цивилизацияси ютуқларидан фойдаланишда тил тўсиқларини бартараф этиш, кенгайиб бораётган халқаро алоқаларни юқори малакали таржимон ва мутахассислар билан муттасил таъминлай бориш замон талабидир. Мамлакатимизда хорижий тилларни ўқитиш тизимини янада такомиллаштириш дастури доирасида умумтаълим мактабларининг 1-синфидан бошлаб хорижий тилларни чуқур ўрганиш йўлга қўйилди. Бу эса, албатта, фарзандларимизнинг дунё илм-фани ва маданияти ютуқларини эгаллаши, малакали мутахассис бўлиб етиши учун янги имкониятлар очиб бериши шубҳасиз.\nБугун таржимонлик соҳасини ривожлантириш, ёшларимизнинг чет тилларини пухта ўрганишлари учун шарт-шароитлар яратилмоқда. Ўзбек тилидаги асарларни чет тилига, хорижий тилдаги асарларни ўзбек тилига таржима қилиш бўйича кенг кўламли ишлар қилинмоқда. Масалан, Алишер Навоий, Бобурнинг асарлари Ғарб мамлакатларининг бир неча тилларига таржима қилинди. Қолаверса, Чўлпоннинг “Халқ“ шеъри 14 хорижий тилга, Ўткир Ҳошимовнинг “Дунёнинг ишлари“ хитой тилига, Саид Аҳмад ҳикоялари турк, ўзбек ҳикояларининг турк, хитой-япон тилларига ўгирилиши таржимонлик соҳасида эришаётган ютуқларимиздир. Қувонарлиси аслиятдан таржима изга тушаётир. Демак, бугун таржимонларга ҳар қачонгидан ҳам талаб катта. Айтишади-ку: “Бир тилни билган, бир шаҳарни билганга тенг“ деб. Зеро, улуғ маърифатпарвар бобомиз Маҳмудхўжа Беҳбудийнинг бир аср муқаддам: “Икки эмас, тўрт тил керак”, деган даъвати бугун ҳам долзарбдир.\n← Аввалги Аввалги Исмоил Тўлак (1947-2003)\nКейинги → Кейинги: Коррадо Альваро. Кашфиёт (новелла)


Андижонликлар гўшт ўрнига қоқ суяк (суп набор) истеъмол қилмоқдалар - Фарғона.Ру ахборот агентлиги\n06:24 msk, 7 Июль 2020\n07.11.2005 12:08 msk\nГўшт нархи кўтарилгач, айрим андижонликлар қоқ суяк сотиб олиб истеъмол қилишга ўтишди.\nҲар куни Андижон давлат тиббиёт институти клиникаси биносида жойлашган колбаса цехида камида 20-30 кг қоқ суяк сотилади. Клиника ишчи-хизматчилари бу ерга жуда ўрганишган. 200 сўм турадиган бу суякда ҳеч қандай эт йўқ. Авваллари бу суяклар ташлаб юборилар ёки хонадонлар ўз итларига олиб кетишарди\n- Гўшт қимматлагач, доим ҳам сотиб ололмаяпмиз, - дейди клиника фарроши С.И. - Суякни кунора сотиб оламан. 4-6 соат қайнатсангиз, суяклар ҳам эзилиб, иликлари чиқиб, шунақа ширин шўрва бўладики... Болаларим билан мазза қилиб ичамиз.\nҲозир Андижонда 1 кг мол гўшти 3000 сўм, қўй гўшти эса 3 минг 600 сўмни ташкил этади. Гўшт сотиб олишга қурби етмайдиган, фақат ойлик маошга ишлайдиган одамлар суяк сотиб олиб бўлса-да, овқат пиширишга мажбур бўляптилар.\n- Барибир қайнаганда барча витаминлар овқатнинг сувига чиқади, шундай бўлгандан кейин суяк солдингиз нима-ю, гўшт солдингиз нима? – дейди косиб К.А. – Биз ҳам қоқ суяк сотиб оламиз, лекин жуда унақа гўшти қириб олинмаган, ҳарқалай шўрва қилиб ичса бўлади.\n- Суякларни ташламай қўйдик, одамлар бунга яхши ўрганиб олишди, - дейди қассоб Нозимжон Салоҳиддинов.\nШифокор Рустам Аҳмедовнинг сўзларига кўра, «суяк шўрва» одам организми учун ғоят фойдали таомдир. У қондаги гемоглобин миқдорини кўтаради, яъни камқонликни даволайди.\nАйни пайтда Андижонда озиқ-овқат маҳсулотлари бозори чаққонл. Одамлар нарх-навонинг, айниқса гўштнинг нархи яна қимматлаши мумкинлигидан хавотирга тушаяптилар. Агар аҳвол шундай кетаверса, қолган-қутган суяклар ҳам одамлардан ошмай қолади.


Хусусий корхона газ баллонли қурилмаларни ўрнатиш билан шуғулланади (ХХТУТ бўйича коди – 14933). Биз эҳтиёт қисмлар, бутловчи буюмлар ва материалларни сотиб оламиз, ҳар бир русумдаги машина учун алоҳида газ баллонли қурилмаларни йиғиб тайёрлаймиз ва уларни ўрнатамиз. ЯСТни ҳисоб-китоб қилиш чоғида биз саноат соҳаси корхоналари учун белгиланган ставка – 5%ни қўлладик. Статистик\nКорхонамиз қайси тоифага кириши, биз ЯСТни қайси ставкада тўлашимиз кераклигини тушунтириб берсангиз.\na ҳисоботида саноат маҳсулоти ишлаб чиқариш ҳажмига доир устунларни тўлдирамиз. Бироқ, ДСИнинг фикрича, биз иқтисодиётнинг бошқа соҳаларидаги корхоналар сифатида 6%лик ставкани қўллашимиз керак экан.\n– Статистика органлари берган ХХТУТ кодига кўра корхонангиз саноат соҳасига мансуб. Бироқ ЯСТ ставкаларини қўллаш мақсадида ХХТУТ коди корхонанинг саноат соҳаси ёки бошқа соҳага мансублигини тасдиқламайди.\nМазкур ҳолда бу ишлаб чиқариш жараёнининг мавжуд ёки мавжуд эмаслигига боғлиқ. Агар маҳсулот (газ баллонли қурилмалар) ишлаб чиқариш ишлаб чиқариш ускуналари, жиҳозлар ва бошқа техник мосламалар, тегишли малакага эга ишчилар ишлайдиган технологик жараённи ташкил этса, сизнинг корхонангиз ЯСТнинг 5%лик ставкаси белгиланган саноат корхоналарига мансуб бўлади.


April 2019 – Page 2 – LOKOMOTIV\n“Локомотив” ОАВ ходимларини матбуот анжуманига таклиф этади\n22 апрель куни Осиё чемпионлар лигаси 4-тур доирасида “Локомотив” – “Ал Иттиҳод” учрашуви бўлиб ўтади. “Локомотив” учун ниҳоятда муҳим бўлган баҳс “Локомотив” стадионида ўтказилади ва 18:00да бошланади. Эртага, яъни 21\nСуперлигада кетма-кет ғалабага эришаётган “Локомотив” бугундан бошлаб бор эътиборини 22 апрель куни бўлиб ўтадиган жуда муҳим ўйинга қаратади. Шу куни “Локомотив” ўз майдонида Осиё чемпионлар лигаси 4-тур доирасида Саудия Арабистонининг\nБугун “Локомотив” стадионида болалар ва оммавий футболга бағишлаб кичик тадбир ташкил қилинди. Маълумки, бундай тадбирлар ФИФА ва ОФК миқёсида кўплаб давлатдарда ўтказиб келинади. Хусусан FIFA Forward, AFC Grassroots каби тадбир шулар\nАндрей Фёдоров: “Йигитлар тезкор голдан кейин характер кўрсата олишди”\nCoca Cola Суперлиганинг 4-тури доирасидаги “Локомотив” – АГМК (2:1) учрашувидан кейинги матбуот анжуманида мезбонлар устози Андрей Фёдоров иштирок этди. “Бу мавсумнинг ўзида АГМК билан иккинчи марта тўқнаш келишга улгурдик. Рақибни\n“Локомотив” – АГМК баҳси ТТЙМИ стадионида бўлади\nСуперлиганинг 4-тур учрашувини “Локомотив” ўз майдонида АГМКга қарши ўтказади. 14 апрель куни бўлиб ўтадиган баҳс аслида “Локомотив” стадионида соат 18:20да бошланиши лозим эди, бироқ шу куни Қозоғистон республикаси Президенти Қосим-Жўмарт\nБугун “Локомотив” Осиё чемпионлар лигаси 3-тур учрашувини ўтказади. “Қирол Абдуллоҳ” стадионида кечадиган баҳс Тошкент вақти билан 22:45да старт олади. Қуйида мазкур учрашувга оид баъзи фактларни келтириб ўтамиз. – Ҳар икки\n“Локомотив”нинг “Ал Иттиҳод”га қарши ўйиндан олдинги машғулотидан фотосуратлар\nБугун Осиё чемпионлар лигаси 3-тур учрашувини ўтказади. “Темирйўлчилар” Жидда шаҳрида “Ал Иттиҳод” меҳмони бўлишади. Ўйин маҳаллий вақт билан 20:45 (Тошкент вақти билан 22:45)да бошланади. Кеча жамоа аъзолари “Қирол Абдуллоҳ” стадионида\nОЧЛ олдидан. Андрей Фёдоров: “Ал Иттиҳод”нинг ички чемпионатда пастда бораётгани ҳеч нарсани англатмайди\n“Локомотив” Осиё чемпионлар лигаси 3-тур беллашувини сафарда ўтказади. “Темирйўлчилар” Саудия Арабистонининг Жидда шаҳрида “Ал Иттиҳод” меҳмони бўлишади. Ўйиндан олдинги матбуот анжуманида иштирок этган “Локо” бош мураббийи Андрей Фёдоров рақиб кучига\n9 апрель куни “Локомотив” Осиё чемпионлар лигаси гуруҳ босқичи 3-тур учрашувини ўтказади. “Темирйўлчилар” Саудия Арабистонининг Жидда шаҳрида “Ал Иттиҳод” меҳмони бўлишади. “Қирол Абдуллоҳ” стадионида кечадиган баҳс маҳаллий вақт билан 20:45да\nКеча бўлиб ўтган “Локомотив” – “Андижон” учрашувининг танаффус пайтида мухлислар учун лотерея ташкил этилди. Бунда чиптасига ютуқ чиққан омадли мухлисларга ҳамкорларимиз UzMobile алоқа оператори ва Suzane уй обойлари томонидан совғалар тақдим этилди.


Балалар маған илҳам береди » Қарақалпақ филологиясы ҳәм журналистика факультети\nҚарақалпақ филологиясы ҳәм журналистика факультети » Жаңалықлар » Балалар маған илҳам береди\n29-02-2020, 06:38 / 74 /\nХабарыңыз бар университетимиздиң қарақалпақ филологиясы ҳәм журналистика факультети филология ҳәм тиллерди оқытыў: қарақалпақ филологиясы бакалавр тәлим бағдарының 4-курс студентлери 8 ҳәптелик педагогикалық әмелиятын өтемекте.\nУсы әмелиятшылардан 33-санлы сүўретлеў салыўға қәнигелестирилген мектепте тәжирийбе топлап атырған әмешиятшы студент Айдос Толыбаев 6 а-класс оқыўшыларына Өтеген Айжановтың өмири ҳәм дөретиўшишиги ҳәм "Арал қушағында" романына арналған ашық сабақ өтти.\nОқыўшылардан үй жумысын сораўда өзине тән стилден пайдаландым. Яғный, өткен сабақларды беккемлеўде ҳәм нәтийжеликке ерисиў мақсетинде "Ақлый ҳүжим", "сораў-жуўап" ҳәм "Барына берекет" методларынан пайдаландым. Классларға сабақ өтиў ушын келгенимде, оқыўшылар маған басқаша илҳам береди-дейди, А.Толыбаев.\nСондай-ақ, сабақ даўамында жаңа " И.Юсупов өмири ҳәм дөретиўшилиги" темасын өтиўде түсиникли ҳәм тез есте сақланыў ушын слайдлар, видеороликлерден ҳәм әлбетте сабақларды қуры өтип кетпестеп оқыўшылардын ядында қалыўы ушын "Тек дурысын табамыз" методынан пайдаланды.\nАйдостың сабақ өтиў усылларын әмелиятшы Нелуфар Садиковалар менен бақлап отырдық ҳәм қызықлы етип өтилген сабақтан жаңа идеалар менен шықтық.\nБизде ҳәр бир өтилген сабақлар әлбетте экспортларсыз өтилмейди. Себеби болажақ педагогтың жумысын баҳалап оларға жол жоба көрсетип турыўыша устазлары стулентлердиң сабақларына турақлы қатнасып келмекте.\nАйдостың ашық сабағына қатнасқан устаcымыз Зулфия Жумабаева, методист Ж.Каниязова ҳәм С.Шамшетдиновалар жақсы пикирлер билдирди.\nҚарақалпақ филологиясы ҳәм журналистика факультети студентискачать dle 11.3


Оила – Ватан ичра кичик ватандир — Shahrisabzt.UZ\nShahrisabz tumani 15.05.2020 Mahalliy\nОила ҳақида сўз юритганимизда кўз олдимизга, аввало, ота-онамиз, ака-ука ва опа сингилларимиз ҳамда фарзандларимизнинг сиймоси гавдаланади. Биз қайси бир жамиятда яшамайлик ва қанчалик мартабага эришмайлик, биз оиламиз билан доимо фахрланиб яшаймиз. Албатта, оилани асраш, авайлаш, эъзозлаш каби туйғулар бизга азал-азалдан ота-боболаримиздан меърос бўлиб ўтиб келаётган юксак қадрият саналади. Ҳар қандай миллий қадриятлар эса бизни инсон сифатида юксакликка етаклайди, маънавиятимизни бойитади.\nБугун давлатимиз раҳбари оилани авайлаб асраш, уни ижтимоий, иқтисодий ва маънавий асосларини янада мустаҳкамлаш масаласига алоҳида эътиборни қаратмоқда. Хусусан мамлакатимизда кам таъминган, ижтимоий ҳимояга муҳтож оилаларни қўллаб-қувватлаш борасида олиб борилаётган давлат сиёсати халқаро доирада кенг эътироф этилмоқда.\nАвваломбор, юртимиз аҳлини, шу жумладан, туманимизда истиқомад қилаётган барча оила вакилларини 15 май – Халқаро оила куни билан самимий муборакбод этаман. Доимо оилангизда тинчилик, осойишталик, ва бахт нафаси уфуриб турсин. Келажак ёш авлодлар камолида ибратли бобо-буви, ибратли ота-она ва ибратли ака-опа бўлиш барчангизга насиб этсин. Оила дея аталмиш бахт қасрингиз ҳамиша яратганнинг назарида бўлсин!\nЧуқур ҳурмат билан, Исроил Аманов,\nШаҳрисабз тумани ҳокими\nЎҚИТУВЧИЛАР ВА МУРАББИЙЛАР ЭЪЗОЗДА\nТУМАНДА КЎЧМА ДОРИХОНА ФАОЛИЯТИ ЙЎЛГА ҚЎЙИЛДИ


57-сон 06.03.2009. Ўзбекистон Республикаси Вазирлар Маҳкамаси ҳузурида транспорт ва транспорт коммуникациялари масалалари бўйича махсус комиссия ташкил этиш тўғрисида\nЎзбекистон Республикаси Вазирлар Маҳкамаси ҳузуридаги Транспорт ва транспорт коммуникациялари масалалари бўйича махсус комиссия ТАРКИБИ\nЎзбекистон Республикаси Вазирлар Маҳкамаси ҳузуридаги Транспорт ва транспорт коммуникациялари масалалари бўйича махсус комиссия тўғрисида НИЗОМ\nII. Махсус комиссиянинг вазифалари функциялари\nIII. Махсус комиссиянинг ҳуқуқ ва мажбуриятлари\nV. Махсус комиссиянинг ишчи гуруҳи ва котиби\nҲужжат 06.03.2009 санаси ҳолатига\nЮк ва йўловчилар ташишни оптималлаштириш, самарадорлигини ошириш ва уни мақбуллаштириш, транспорт ва транспорт коммуникациялари комплексини жадал ривожлантириш ва барқарор фаолият кўрсатишини таъминлаш, транспортда юк ташиш ва трансмиллий транспорт йўлакларини ривожлантириш соҳасида халқаро ҳамкорликни кенгайтириш мақсадида Вазирлар Маҳкамаси қарор қилади:\n1. Ўзбекистон Республикаси Вазирлар Маҳкамаси ҳузурида 1-иловага мувофиқ таркибда Транспорт ва транспорт коммуникациялари масалалари бўйича махсус комиссия (кейинги ўринларда Махсус деб аталади) ташкил этилсин.\n2. Қуйидагилар Махсус комиссиянинг асосий вазифалари этиб белгилансин:\nРеспублика ягона уйғун транспорт тизимини истиқболда ривожлантириш комплекс концепцияларини ишлаб чиқиш ва амалга ошириш йўли билан темир йўл, ҳаво, автомобиль ва дарё транспортини ривожлантиришни мувофиқлаштириш;\nтранспорт тармоқлари ва логистика тизимини ривожлантириш, янги транспорт коммуникацияларини жадал қуриш, уларнинг қатнаш имкониятларини ошириш ва улардан самарали фойдаланишни таъминлаш бўйича таклифларни кўриб чиқиш;\nтранспорт коммуникацияларини қуриш, реконструкция ва модернизация қилиш, ҳаракатдаги таркибни янгилаш учун инвестицияларни, шу жумладан хорижий инвестицияларни жалб қилишда кўмаклашиш, шунингдек инвестиция лойиҳаларининг амалга оширилиши мониторингини олиб бориш;\nхорижий давлатлар билан икки томонлама ва кўп томонлама асосда халқаро транспорт йўлакларини самарали ривожлантириш бўйича таклифлар ишлаб чиқиш ва тадбирларни амалга оширишда иштирок этиш.\n3. Ўзбекистон Республикаси Вазирлар Маҳкамаси ҳузуридаги Транспорт ва транспорт коммуникациялари масалалари бўйича махсус комиссия тўғрисидаги низом 2-иловага мувофиқ тасдиқлансин.\n4. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари Н.М.Ханов зиммасига юклансин.\n2009 йил 6 март,\nВазирлар Маҳкамасининг 2009 йил 6 мартдаги 57-сон қарорига\nЎзбекистон Республикаси Вазирлар Маҳкамаси ҳузуридаги Транспорт ва транспорт коммуникациялари масалалари бўйича махсус комиссия\nРаматов А.Ж. — «Ўзбекистон темир йўллари» давлат-акциядорлик компанияси раиси, Махсус комиссия раиси\nФайзуллаев Ш.Н. — Иқтисодиёт вазирининг ўринбосари, Махсус комиссия раисининг ўринбосари\nКамолов А.С. — Ташқи иқтисодий алоқалар, инвестициялар ва савдо вазирининг ўринбосари\nТурсунов Ё.Э. — Молия вазирининг ўринбосари\nИбрагимов И.И. — Миллий хавфсизлик хизмати раисининг ўринбосари\nХайруллаев Ш.Ш. — Давлат божхона қўмитаси раисининг ўринбосари\nТян В.Н. — «Ўзбекистон ҳаво йўллари» МАК бош директори\nДжулибеков Н.Қ. — Молия вазирлиги ҳузуридаги Республика йўл жамғармаси директори\nУлжаев Т.Э. — Парвозлар хавфсизлигини назорат қилиш давлат инспекцияси бошлиғи\nИкрамов Р.Х. — Темир йўлларда юк ва йўловчилар ташиш хавфсизлигини назорат қилиш давлат инспекцияси бошлиғи\nМухамеджонов Ш.Ш. — «Тошшаҳартрансхизмат» уюшмаси раиси\nСидиқназаров Қ.М. — Автомобилларда халқаро юк ташувчилар уюшмаси раиси\nМатчанов Х.С. — Ўзбекистон халқаро экспедиторлар уюшмаси раиси\nСалихов Ф.М. — Вазирлар Маҳкамаси АТД бош мутахассиси, комиссия котиби\nИзоҳ. Махсус комиссия аъзолари бошқа ишга ўтган тақдирда унинг таркибига ушбу лавозимларга янгидан тайинланган шахслар ёхуд тегишли функциялар юкланган шахслар киритилади.\nЎзбекистон Республикаси Вазирлар Маҳкамаси ҳузуридаги Транспорт ва транспорт коммуникациялари масалалари бўйича махсус комиссия тўғрисида\n1. Ушбу Низом Ўзбекистон Республикаси темир йўл, ҳаво, автомобиль ва дарё транспортининг фаолиятини мувофиқлаштириш, юк ва йўловчилар ташишни оптималлаштириш, самарадорлигини ошириш ва уни мақбуллаштириш, транспорт ва транспорт коммуникациялари комплексини жадал ривожлантириш ва барқарор фаолият кўрсатишини таъминлаш, транспортда юк ташиш ва трансмиллий транспорт йўлакларини ривожлантириш соҳасида халқаро ҳамкорликни кенгайтириш мақсадида ташкил этилган Ўзбекистон Республикаси Вазирлар Маҳкамаси ҳузуридаги Транспорт ва транспорт коммуникациялари масалалари бўйича махсус комиссия (кейинги ўринларда Махсус комиссия деб аталади) фаолиятини тартибга солади.\n2. Махсус комиссия ўз фаолиятида Ўзбекистон Республикаси қонунларига, Ўзбекистон Республикаси Олий Мажлиси палаталари қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, ушбу Низомга ва бошқа қонун ҳужжатларига амал қилади.\n3. Махсус комиссиянинг ўз ваколатлари доирасида қабул қилган қарорлари давлат ва хўжалик бошқаруви органлари, маҳаллий давлат ҳокимияти органлари, хўжалик юритувчи субъектлар, мансабдор шахслар томонидан бажарилиши мажбурий ҳисобланади.\n4. Махсус комиссияга юкланган функцияларни ва унинг жорий фаолиятини амалга ошириш учун тегишли транспорт тармоқлари ва бошқа манфаатдор давлат ва хўжалик бошқаруви органларининг юқори малакали мутахассисларидан иборат ишчи гуруҳ ташкил этилади. Ишчи гуруҳ таркиби Махсус комиссия томонидан тасдиқланади.\n5. Махсус комиссия ўз фаолиятини ҳар йили тасдиқланадиган иш режасига мувофиқ тизимли асосда йиғилишлар ўтказиш йўли билан амалга оширади. Махсус комиссия фаолиятини ташкилий-техник жиҳатдан таъминлаш ишчи гуруҳ, шунингдек манфаатдор давлат ва хўжалик бошқаруви органлари томонидан амалга оширилади.\n6. Қуйидагилар Махсус комиссиянинг асосий вазифалари ҳисобланади:\n7. Белгиланган вазифаларни бажариш учун Махсус комиссия қуйидаги функцияларни бажаради:\nтемир йўл, ҳаво, автомобиль ва дарё транспортининг фаолиятини ўзаро мувофиқлаштиради;\nтранспорт ва логистика тизимини, транзит транспорт йўлакларини мувозанатли ривожлантириш бўйича комплекс дастурлар ишлаб чиқилишини ва амалга оширилишини ташкил этади;\nинвестицияларни, шу жумладан хорижий инвестицияларни жалб қилиш масалалари бўйича транспорт тармоқлари фаолиятини мувофиқлаштиради, инвестиция лойиҳаларининг амалга оширилиши мониторингини олиб боради;\nтранспорт ва транспорт коммуникациялари соҳасида икки томонлама ва кўп томонлама халқаро шартномаларни, шунингдек транспорт тармоқларида келишилган тариф сиёсатини ўтказиш юзасидан таклифларни ишлаб чиқишда иштирок этади.\n8. Қўйилган вазифаларни бажариш учун Махсус комиссия қуйидаги ҳуқуқларга эга:\nдавлат ва хўжалик бошқаруви органлари, маҳаллий давлат ҳокимияти органлари, хўжалик юритувчи субъектлардан Махсус комиссияга юкланган вазифаларни бажариш учун зарур бўлган ахборотларни олиш;\nМахсус комиссия ишига давлат ва хўжалик бошқаруви органлари мутахассисларини жалб этиш;\nтранспорт тузилмалари фаолиятини такомиллаштириш ва мақбуллаштириш, республика ҳудудида ҳамда унинг ташқарисида юк ва йўловчилар ташиш самарадорлигини ошириш юзасидан таклифлар киритиш.\n9. Махсус комиссия ўз қарорларининг ўз вақтида бажарилиши устидан назорат ва мониторинг олиб бориши шарт.\n10. Махсус комиссияга раис бошчилик қилади, раис унинг ишига раҳбарлик қилади, Махсус комиссиянинг иш режасини ва бошқа ҳужжатларини тасдиқлайди.\n11. Махсус комиссия йиғилишлари иш режасига мувофиқ ёхуд заруриятга кўра ўтказилади. Махсус комиссия йиғилишларини раис олиб боради, у жойида бўлмаган тақдирда Махсус комиссия раисининг ўринбосари олиб боради.\n12. Махсус комиссия йиғилиши ўтказиладиган сана, вақти ва жойи тўғрисидаги хабар, шунингдек йиғилиш материаллари Махсус комиссия аъзоларига йиғилишдан камида икки кун олдин юборилади.\n13. Махсус комиссиянинг узрли сабабларга кўра йиғилишда қатнашмаган аъзолари ўрнига уларнинг ваколатли вакиллари овоз бериш ҳуқуқисиз қатнашишлари мумкин.\n14. Махсус комиссия котиби ишчи гуруҳ билан биргаликда йиғилиш материалларини протокол лойиҳаси билан бирга Махсус комиссия аъзоларига, зарурият бўлганда йиғилишга таклиф этилган бошқа шахсларга ҳам етказилишини таъминлайди.\n15. Махсус комиссиянинг қарорлари Махсус комиссия аъзоларининг оддий кўпчилик овози билан қабул қилинади, бунда унинг аъзоларининг камида тўртдан уч қисми қатнашиши шарт. Махсус комиссия аъзоларининг овози тенг бўлиб қолганда Махсус комиссия раисининг овози ҳал қилувчи овоз ҳисобланади.\n16. Махсус комиссиянинг қарорлари Махсус комиссия йиғилишининг протоколлари билан расмийлаштирилади. Йиғилиш протоколи Махсус комиссиянинг барча аъзолари томонидан визаланади, котиб томонидан имзоланади ва раис томонидан тасдиқланади ҳамда бир ҳафта муддат Махсус комиссия аъзоларига ва манфаатдор ташкилотларга юборилади. Протоколни визалашда Махсус комиссия аъзолари протоколга ўзларининг алоҳида фикрларини илова қилишлари мумкин.\n17. Алоҳида ҳолларда Махсус комиссиянинг айрим масалалар бўйича қарори сўров йўли билан қабул қилиниши мумкин.\n18. Махсус комиссия мунтазам равишда ўз йиғилишларида қабул қилинган қарорларнинг бажарилишини кўриб чиқади.\n19. Махсус комиссия протоколининг асл нусхаси ва унга оид материаллар Ўзбекистон Республикаси Вазирлар Маҳкамасининг Коммунал соҳа, транспорт, капитал қурилиш ва қурилиш индустрияси масалалари ахборот-таҳлил департаментида сақланади.\n20. Махсус комиссиянинг ишчи гуруҳи:\nнавбатдаги давр учун Махсус комиссия иш режасининг лойиҳасини тайёрлайди;\nМахсус комиссиянинг навбатдаги йиғилишига барча зарур материаллар ўз вақтида тайёрланишини таъминлайди ва унга давлат ва хўжалик бошқаруви органлари, маҳаллий давлат ҳокимияти органлари, хўжалик юритувчи субъектлардан ҳамда Махсус комиссия аъзоларидан зарур материаллар ва эксперт хулосалари олиш ҳуқуқи берилади;\nкун тартибидаги масалалар бўйича Махсус комиссия йиғилишлари ўтказилишини таъминлайди;\nМахсус комиссия кўриб чиқиши учун ахборот ва таҳлилий материалларни тақдим этади;\nМахсус комиссия қарорларига мувофиқ бошқа функцияларни амалга оширади.\n21. Махсус комиссия котиби:\nматериалларни тайёрлаш ва Махсус комиссия йиғилишларини ўтказиш бўйича ишчи гуруҳ ишларини ташкил этади;\nМахсус комиссия қарорларининг бажарилиши устидан назорат ва мониторинг олиб боради ва унинг натижаларини кўриб чиқиш учун Махсус комиссия йиғилишларига киритади;\n(Ўзбекистон Республикаси қонун ҳужжатлари тўплами, 2009 й., 10-11-сон, 110-модда; 2013 й., 41-сон, 545-модда; Қонун ҳужжатлари маълумотлари миллий базаси, 01.06.2018 й., 09/18/396/1287-сон)


Москвада овқатдан заҳарланган 26 нафар ўзбекистонлик муҳожирдан бир нафари вафот этди. Бу ҳақда Новости агентлиги 21 август куни хабар берди.\nМосква вилоятининг Котельники шаҳридаги қурилишлардан бирида ишлаётган ўзбекистонликлар 18 август куни заҳарланиш аломатлари билан касалхонага олиб келинган эди. Улардан 23 нафари даволанишга ётқизилгани хабар қилинган.\n«Котельникидаги ҳодиса натижасида 26 киши жабрланди, улардан 23 нафари ўзини ёмон ҳис қилаётганлиги боис, 1-сонли Люберецк туман касалхонасига, Раменск юқумли касалликлар бўлимига, шунингдек, 2-сонли Люберецк туман касалхонасига ётқизилди. Улар барча зарур тиббий ёрдамларни олишаяпти. Жабрланганларнинг икки нафари касалхонага ётишдан бош тортди, бир нафари тез ёрдам келгунича вафот этди», – деди Соғлиқни сақлаш вазирлигининг Москва вилоят матбуот хизмати вакили.\nМосква вилоят соғлиқни сақлаш вазири Дмитрий Марковнинг сўзларига кўра, воқеа жойида Ҳалокатлар тиббиёт марказининг иккита бригадасини жойлаштиришди, шунингдек, еттита тез ёрдам бригадаси кўмаклашмоқда.\nАгентликнинг шошилинч хизматлардаги манбаси маълумотларига қараганда, ўзбекистонлик қурувчилар 18 август куниёқ, овқатлангандан сўнг ўзларини ёмон ҳис қилишган, лекин ўзларича даволанмоқчи бўлган. Жабрланганларга қўйилган дастлабки ташхис – гастроэнтерит.\nТергов қўмитасининг Москва вилояти бўйича бошқармаси мазкур воқеа бўйича терговгача бўлган текширув ишларини олиб бормоқда.\nЎзбекистон элчихонаси заҳарланганлар ва вафот этган шахс Ўзбекистон фуқаролари эканини тасдиқлади.


Фарғона ҳокими масаласи Сенатда кўрилиши кутилмоқда\n30.09.2019 11:45 0 5437\nКуни кеча ижтимоий тармоқ ва ОАВларда Фарғона ҳокими Шуҳрат Ғаниевнинг яна бир видеоселекторининг аудиоси тарқалди.\nСелекторда диний эътиқод, терроризм билан боғлиқ мавзу кўтарилган.\nАудиодан маълум бўлишича, Ғаниев Фарғона ҳокимларини соқол ва рўмол масаласида қаттиқ тергаган ва ҳатто «бир рўмолли журналистни қувиб солгани»ни айтиб мақтанган.\n«Xabar.uz» манбасига кўра, Фарғона вилояти ҳокими масаласи бугун бўлиб ўтадиган Ўзбекистон Республикаси Сенатининг йиғилишида кўтарилади.\nЭслатиб ўтамиз, аввалроқ Ғаниевнинг вилоят МИБ раҳбарлари иштирокида ўтказган мажлиси ва 52 нафар ўзбекистонлик Қозоғистонда ҳалок бўлганда бутун бошли туманни ҳақорат қилгани аудиоси ҳам катта муҳокамаларга сабаб бўлганди.\nСенат Шуҳрат Ғаниев селектор\nЖамият 20/11, 14:43\nСенатда ҳозирча «Абдураҳмонов масаласи» кўтарилгани йўқ\nЖамият 20/11, 11:19\nСенатнинг тўққизинчи ялпи мажлиси ўз ишини бошлади\nЖамият 12/11, 21:02\nГендер тенглик: аёллар ҳам нозик қўллари билан заргарлик қилиши, соат тузатиши мумкин\n«Бу – мамлакат келажагига болта уриш билан баробар!» Шерзод Қудратхўжаев жиддий муаммоларга муносабат билдирди\n#коронавирус - 4080\n#COVID-19 - 607\n#АҚШ - 2101\n#вакцина - 176\n#тайинлов - 348\n#пандемия - 422\n#Марадона - 37\n#Хитой - 1293\n#Байден - 27\n#АОКА - 35\n#Европа - 142\n#хоразм - 223\n#Сирдарё - 215\n#фирибгарлик - 177